text: 1Chaymantataq Señor Diosqa Moisesta nirqan: –Kaymanta ripuychis, qanpas Egipto suyumanta pusamusqayki llaqtapas. Abrahamman, Isaacman, Jacobmanwan: Mirayniykimanmi chayta qosaq, nispa jurasqay suyuman. 2Ñoqataq pusanasuykipaq angelta kachamusaq, hinaspan suyunkumanta wikch'usaq Canaán runakunata, Amor runakunata, Het runakunata, Ferez runakunata, Hev runakunata, Jebus runakunatawan. 3Riy, lecheq miel misk'iq askha kasqan hallp'aman. Manan ñoqaqa riysisqaykichischu, paqtan ñanpi wañurqarichiykichisman k'ullu kasqaykichisrayku, nispa. 4Llaqtataq chay k'arak simita uyarispa mayta llakikurqan, manataq pipas alhajakunawan sumaqchakurqanchu. 5Señor Diosmi Moisesta nirqan: –Israel runakunata nimuy: Qankunaqa k'ullu runakunan kankichis, asllatapas riysiykichisman chayqa, wañurqarichiykichismanmi. Kunanpacha alhajakunata horqokuychis, hinan qankunata ima ruwaytapas yuyaykusaq, nispa. 6Hinaqtinmi Israel runakunaqa alhajakunata Horeb orqopi horqokapurqanku, manañataq churakapurqankuchu. 7Sapa kuti Israel runakuna astakuspa karpakuqtinkun, Moisesqa karpata hoqarispa karpa-karpamanta chhikan karuniqpi sayarichiq, chaytan suticharqan “Dioswan Tupana Karpa” nispa. Pipas Diosta tapukuyta munaspaqa, karpa-karpa hawapi kashaq Dioswan Tupana Karpamanmi riq. 8Karpata Moisés riqtinmi llaqtallantin sayariqku, sapankankun karpanku punkupi sayaqku Moisesta qhawaspa Karpaman haykunankama. 9Karpaman Moisés haykuqtintaq, sayashaq phuyu uraykamuq hinaspa Karpa punkupi sayaykuq, Señor Diostaq Moiseswan rimaq. 10Sayashaq phuyu Karpa punkupi kashaqta llaqtallantin rikuspataq, sapanka karpanku punkupi pampakama k'umuykukuqku. 11Señor Diosmi Moiseswan uya pura rimaq, imaynan pipas runamasinwan riman hinata. Chaymantataq payqa karpa-karpaman kutipuq. Nunpa churin Josué wayna kamachintaq ichaqa Dioswan Tupana Karpallapipuni kashaq. 12Moisesmi Señor Diosta nirqan: –Qanmi niwarqanki: Kay llaqtata pusay, nispa, manataqmi qanqa willawankichu pitawanchus kachawanaykita. Chaypas, qanmi niwarqanki: Ñoqaqa reqsiykipunin sumaqtan qhawarirqaykipas, nispayki. 13Kunanqa, sumaqtataq qhawariwankipas chayqa, rogakuykin yuyaykusqaykikunata yachachiwanaykipaq, qanta reqsinaypaq sumaqllatapuni qhawariwanaykipaqwan. Kay runakunaqa llaqtaykipunin, nispa. 14Señor Diostaq nirqan: –Ñoqaqa puriysisqaykipunin, hinaspan samachisqayki, nispa. 15Moisestaq kutichirqan: –Manataq puriysiwankichu chayqa, ama kaymanta pusawaykuchu. 16Manataq puriysiwankikuchu chayqa, manan pipas yachanqachu ñoqatapas llaqtaykitapas sumaqta rikuwasqaykikuta. Ñoqaykuwan purisqallaykiwanmi kay pachapi kashaq llapa wak llaqtakunamanta t'aqasqa kasqaykuqa yachakunqa, nispa. 17Hinan Señor Diosqa Moisesta nirqan: –Kay niwasqaykitapas ruwallasaqtaqmi sumaqta qanta rikusqayrayku, ñoqaqa reqsiykipunin, nispa. 18Chaymi Moisesqa nirqan: –Rogakuykin lliphlli-kayniykita rikuchiwanaykipaq, nispa. 19Señor Diostaq kutichirqan: –Ñoqan tukuy allin-kayniyta rikuchisqayki, hinaspan ñawpaqeykipi: Sutiyqa “Señor Diosmi”, nispa rimarisaq. Pitachus: “Sumaqta qhawarisaq”, nisqaytan sumaqta qhawarisaq. Pitachus: “Khuyapayasaq”, nisqaytan khuyapayasaq. 20Ichaqa manan uyayta rikuyta atiwaqchu, manan pi runapas rikuwaspaqa kawsanmanchu. 21Qhawariy, kayqa qayllaypin huk cheqas kashan, kay qaqa patapin qanqa sayaykunki, 22lliphlli-kayniy pasashaqtintaq ñoqaqa huk qaqa k'aktuman sayaykachisqayki, hinaspan makiywan pakaykusqayki pasanaykama. 23Chay qhepatataq makiyta hoqaripusaq, hinan wasayta rikunki, ichaqa manan uyaytaqa rikunkichu, nispa.


c: text/html

text: 1Josiaspa churin Joacim Judapi rey kayta qallarishajtin, Tata Diosqa Jeremiasman parlaspa, 2nerqa: Temploypa patiompi sayaykukuspa, niy imatachus ninaykita kamacherqayki, chay tukuyta, Temploman Judá llajtasmanta Noqata yupaychawaj jamushanku, chay tukuy runasman. Amataj ni uj simillatapis qonqaychu. 3Ichapis kasusunkuman, chay sajra ruwayninkunatataj saqenkuman, jinamanta Noqapis manaña chay sajra ruwasqasninkumanta paykunata castigaymanñachu, imaynatachus yuyasharqani, jinataqa. 4Niy Noqa Tata Dios kayta nisqayta: Manachus nisqasniyta kasunkichej, 5nitaj ñawpaqeykichejman churasqay leyesniyta kasunkichej chayqa, sitajchus mana kasunkichej kamachisniy profetasniypa k'amisqasninkuta, pikunatachus qhepan qhepanta kachamuykichej, qankunataj mana kasunkichejchu, chaykunata chayqa, 6Noqa ruwasaj kay Templowan, chaypacha imaynatachus Silopi yupaychana wasiwan ruwarqani, ajinata. Kay llajtata tukuypa rikunanta ñak'arichisaj, kay pachamanta tukuy nacionespaj uj maldición jina kanampaj, nispa nerqa Tata Diosqa. 7Jinapi sacerdotes, profetas, tukuy llajtapi kaj runas ima Diospa Templompi Jeremiaspa nisqanta uyarerqanku. 8Chantá Tata Diospa kamachisqanmanta parlayta tukojtinkamataj, sacerdotes, profetas, tukuy llajtapi kaj runaspis Jeremiasta jap'iytawan, nerqanku: Wañunaykipuni tiyan. 9Imaraykutaj Tata Diospa sutimpi parlaj churakunki, kay Temploqa Silopi yupaychana wasi jina thuñisqa kananta, kay llajtapis ch'inyachisqa kananta, mana runasniyojtaj qhepakunantari? Chayta nispa, tukuynin runas Diospa Templompi Jeremiaspa contranta tantaykukorqanku. 10Judá ayllumanta kurajkunaqa, imachus kasqanta uyarispa, reypa kamachinan wasimanta Diospa Templonman rerqanku, chaypitaj chay Mosoj Punku nisqapi tiyaykukorqanku. 11Chantá sacerdotes, profetaspis chay kurajkunaman, tukuy llajtantin runasman ima nerqanku: Kay runaqa wañuchisqa kanan tiyan, imaraykuchus kay llajtaj contrampi parlan, imaynatachus qankuna kikiykichej uyarinkichej, ajinata, nispa. 12Chantá Jeremiasqa tukuy runasman, kurajkunamampis kuticherqa: Tata Diosmin parlajta kachamuwan, kay Temploj contrampi, kay llajtaj contrampitaj willanaypaj, imatachus uyarinkichej, chayta. 13Kunanqa allintapuni kawsaychej allin kajta ruwaspa, Señorniykichej Tata Diostapis kasuychej. Ajinatachus ruwankichej chayqa, Payqa, apachimunanta nerqa, chay ñak'ariykunataqa manaña apachimusunkichejchu. 14Noqawanrí munasqaykichejta ruwaychej, imaraykuchus makisniykichejpiña kani. 15Jinapis kaytaqa allinta yachaychej: Sichus wañuchiwankichej chayqa, qankuna, chantá kay llajtapi tiyakojkuna ima juchachasqa kankichej, uj mana juchayojta wañuchisqaykichejrayku, imaraykuchus cheqamanta Tata Diospuni kachamuwarqa kay tukuy imasmanta sut'ita willanasuykichejpaj, nispa nerqa Jeremiasqa. 16Chantá chay kurajkuna, tukuy llajtamanta kuraj runaspis sacerdotesman, jinataj profetasmampis nerqanku: Mana imapis kanchu kay runata wañuchinapaj jinaqa; payqa Señorninchej Tata Diospa sutimpi parlawarqanchej, nispa. 17Chantá wakin kurajkunaqa sayarikuspa, chaypi tantasqa kasharqanku, chay tukuy runasman nerqanku: 18Judamanta rey Ezequías kamachishajtin, Moresetmanta Miqueas kay jinata parlarqa Tata Diospa sutimpi tukuy Judamanta kaj runasman: Tukuy Atiyniyoj Tata Diosqa nin: Sionqa uj llank'ana jallp'aman tukonqa, Jerusalentaj raqay qollusman tukonqa, Diospa Templompa orqonmantaj sach'as wiñaykonqa, nispa. 19Chaypacha rey Ezequías, Judamanta tukuy runaspis Miqueasta wañucherqankuchuri? Manachu reyqa Tata Diosta manchachikuspa, mañakorqa paykunamanta khuyarikunanta? Jinataj chaypacha Tata Diosqa manaña chay ñak'ariykunata apachimuyta yuyarqachu, mayqenkunatachus apachinanta nerqa, chaykunata. Kunanrí, noqanchejqa kikin contrallanchejtataj kay jatun juchata ruwasunman. 20Semiaspa churin Quiriat-jearim llajtamanta profeta Uriaspis Tata Diospa sutimpi kay llajtaj contrampi parlasqa, chantá kay naciompa contrampi ima Jeremías jinallataj. 21Rey Joacimtaj, tukuy kamachisnin, kurajkunampis, Uriaspa nisqanta uyarisqanku, reytaj payta wañuchichiyta munasqa. Uriasqa chayta yachaspa mancharikuytawan, Egiptoman ayqerikapusqa. 22Chantá rey Joacimqa Acborpa churin Elnatanta, waj runastawan ima Egiptoman kachasqa. 23Chaykunataj Uriasta Egiptomanta orqhomuspa, rey Joacimman apamusqanku, paytaj kamachisqa wañuchinankuta, wajcha runasta p'ampaj kanku, chayman p'ampanankutataj, nispa nerqanku chay kurajkunaqa. 24Safanpa churin Ahicampis Jeremiasman sayakorqa. Chayrayku Jeremiasta runasman mana jaywaykorqankuchu wañuchisqa kanampaj.

robotstxt: allowed

filter: keep


text: 1Chaypïtam juc anjil licaycachimäñä chuya-chuya ishpinüpis chipyayä cawsay yacu mayucta. Diospawan Uwishcäpa täcunanpïta yalamulmari chay malcap jatun cällin ćhawpinpa liñä. Chay mayup wic-lädu cay-lädu patanćhümi cawsachicü jaćhaca wiñayan. Chay jaćha quilla-quillalla wayulmi, watäćhu'a ćhunca ishcayniyu cuticta wayun. Chay jaćhap lapincunañatacmi nasyuncunaca jampiculcänanpä cayan. 3Chayćhu manañamari imapis nï mayanpis mana allinpa licaycuśha can'añachu. Chayćhu Dioswan Uwishca mandaptinmi sirbïnincunañatac alawapäcun'a. 4Quiquin cärantapis licaycapäcun'am, ulcuncunaćhüñatacmi śhutinta apapäcun'a. 5Ñatac chayćhu imaypis manam tutapay can'añachu; quiquin Tayta Dios paycunacta wiñay simpripä acchiptinmi chayćhu yaćhäcunaca michïrucunactapis nï intïtapis nisitapäcun'añachu. Wiñay simpripäñatacmi mandapäcun'apis. 6Chaypïtam anjilca nimäñä: “Cay limaśhäcunaca rasuncäwan chalapacunamari. Willacünincunacta tantiaycachï quiquin Diosmari caćhämun anjilninta cay śhamü muyuncunäćhu imapis pasanancunacta chalapacünincunaman tantiaycachinanpä. 7“Canallanñam śhayämú. Maynu cushishalä can'a cay librućhu Diospa limaśhanmannüpis cäsucücunaca” nil. 8Ya'a Juanmi caycunacta lluy uyalilá, licalá. Chaypïtam anjilpa ñawpäninman alawanäpä pilataypanu un'ulacuyculá. 9Jinaptïmi nimäñä: “Ama jinaychu. Amnüpis sirbiwshï-masillayquim cayá, chalapacü-masiquicuna Diospïta willacücunänüpis, chaynütac cay librućhu isquirbishacta cäsucücunänüpis. Aśhwanpa Tayta Diosllacta alaway” nil. 10Chaypïtapis nimäñämi: “Cay librućhu śhamü timpucunapi willacuynin isquirbishancunacta ama quiquillayquipá ćhulacuychu. Chay pasanan muyuncunaca ji'acaycayämunñamari. 11Chayurá mayanpis mana allin luläcá jina mana allincäta lulachcächun; millachicuy luläcunäpis chaynülla lulachcächun. Mayanpis allincäta luläcá jinallatac lulachcächun. Chaynütac Diosllapa cawsäcäpis chaynülla cawsachcächun. 12“Aw, canallanñam śhayämú. Primiuctapis apayämümi lulaśhanman tincüta manyapi lluy unäpä. 13Ya'ami Alfapis Omegapis cayá; allaycuycäpis camacaycäpis, imaypïtapis imaycamapis cawsäcämi cayá. 14“Cushisha capäcuchun müdanancunacta chuyanchäcänüpis chuya cawsäcunaca. Paycunamari chay malcaman puncunpa yaycapäcunan; wiñay simpri cawsachicü jaćhap wayuynintapis micapäcunanmi. 15Ñatac waśhaćhümi capäcun'a: allunüpis anlacta luläcunaca, mansibäducunaca, nuna wañuchïcucunaca, taytachacunacta alawäcunaca, rüjacücunaca, casquicuycunacta cuyäcunapis. 16“Ya'a Jesusmi am chalapacücunäman caycunacta tantiaycachinacpä anjilnïta caćhämú. Mandacü Davidpa milayninca ya'ami Jaćha Chillquimücänüpis cayá. Ya'atacmi Acchi Lusirupis cayá” nin. 17Chuya Ispirituwan Uwishcäpa walminmi “Śhamuy” niyäśhunqui. Jinaman uyalicücunapis juccunacta “Śhamuy” nipäcuchun. “Yacunäśhacunaca śhamuchun; munäcá dinbaldilla wiñay simpri cawsachicü yacucta upyachun” niyäśhunquimari. 18Ya'a Juanmi cay librućhu isquirbïshá willacuycunacta cäsucücunäta anyaycú: Mayanpis cay willacuyman imallactapis yapaycücätá, Diosmi paymanpis yapaycun'a cay librućhu isquirbïsha ñacaycunäwan. 19Chaynütac cay librućhu isquirbïsha willacuycunacta mayanpis imallactapis julücätá, cay librućhu nishan chay cawsachicü jaćhap wayuynintawan chuya malcaćhu cananpïtapis quiquin Diosmi julülun'a. 20Lluy caycunacta nïcämi nin: “Canallanñam śhamuśhä” nil. Aw-ari. ¡Chaynu cachun! ¡Śhamuy, munayniyu Jesusllá! 21Quiquin Jesusninchic llaquipaynin amcunaćhu cachun. ¡Chaynu cachun!


text: 1Josiasqa pusaj watasniyoj kashaspa, kamachiyta qallarerqa, Jerusalenpitaj kamacherqa kinsa chunka ujniyoj watasta. 2Josiaspa ruwasqasnenqa Tata Diospa qhawaynimpeqa cheqan karqa. Payqa ñawpa tatan Davidpa ñannimpi purerqa, mana pañaman nitaj lloq'eman t'aqakuspa. 3Pusaj watastaña kamachisqanmanta, waynallaraj kashaspa, ñawpa tatan Davidpa Diosninta mask'ayta qallarerqa. Chunka iskayniyoj watasta kamachisqanmantataj, Judamanta, Jerusalenmantawan chinkachiyta qallarerqa lomas patapi yupaychana wasista, Asera llajllasqa lantista, metalmanta jich'asqa lantistapis. 4Josiaspa ñawpaqempi thuñerqanku Baal lantispa altaresninkuta. Thuñichillarqataj, lantispa altaresninkojpa patannejpi kasharqanku, chay incienso q'oshñichina altarestapis. Chantá thuñichillarqataj Asera llajllasqa lantista, metalmanta jich'asqa karqanku, chay lantistapis, chay tukuyta ñut'uman tukuchispa. Chaywan qhalliykorqa chay lantisman jaywajkunaj covachasninku pataman. 5Chay jawaqa sacerdotespa tullusninkuta altaresninkoj patallampitaj ruphacherqa; ajinamanta llimphucharqa Judata, Jerusalentawan. 6Manasespa llajtasnimpipis kikillantataj ruwarqa, Efrainpapi, Simeonpapi, Neftalijpapi, chay suyuspa muyuynimpi, ranchosnintimpiwan. 7Josiasqa thuñicherqa altaresta, Asera llajllasqa lantistawan, ñut'uta ruwaraspa. Tukuy Israel jallp'api incienso q'oshñichina altarestapis phiricherqa. Chaymantataj Jerusalenman kutiporqa. 8Chunka pusajniyoj watastaña kamachisqanmanta, chantá jallp'ankuta, Templotapis llimphuchasqankumantaña Josiasqa kacharqa Azaliajpa churin Safanta, chay llajtamanta kamachej Amasiasta, Joacazpa churin qhelqeri Joata ima. Josiasqa tukuy paykunata kacharqa, Señornin Tata Diospa Templonta allinchanankupaj. 9Chaypacha paykunaqa kuraj kaj sacerdote Hilciasman rispa, aparqanku chay qolqetaqa israelitas Temploman apamusqanku Manasés ayllumanta, jinataj Efraín ayllumanta ima, Israelpa ayllunmanta qhepakorqanku chaykunamanta, jinallataj Judamanta, Benjaminmanta, Jerusalenmantapis. Chay tukuyta tantasqanku punku qhawajkuna levitas. 10Chay qolqeta jaywarqanku, Tata Diospa Templonta allinchachinankupaj churasqa karqanku, chaykunaman, paykuna paganankupaj Templota allinchaypi trabajajkunaman. 11Chay qolqeta jaywarqanku carpinterosman, ruwachejkunamanwan ch'eqosqa rumista rantinankupaj, maderasta t'inkinankupaj, jinataj kurkustapis, chay wasisman wajterasta churanankupaj, Judamanta reyes urmaykarajta saqerasqanku wasispi. 12Chay runasqa allin sonqowan trabajarqanku. Qhawaspa ruwachejkunataj karqanku levitas, Jahatwan, Abdiaswan, Merarijpa ayllunmanta, chantá Zacariaswan, Mesulamwantaj Coatpa ayllunmanta. Levitasmantataj takinapaj tocayta yachajkunaqa q'epejkunatapis qhawallarqankutaj, chay wasi ruwaypi trabajajkunatapis. Levitasmanta wakinkunataj qhelqeris, kamachejkuna, punku qhawajkuna ima karqanku. 14Tata Diospa Templonman apamusqa qolqeta orqhoshaspa, sacerdote Hilciasqa tarerqa Tata Diospa leyninmanta Moisesnejta qosqa librota. 15Chantá Hilciasqa qhelqeri Safanman nerqa: Tata Diospa Templompi leymanta librota tarini, nispa. Safanmantaj chay librotaqa jaywaporqa. 16Safantaj chay librota reyman aparqa. Chaymanta willaspataj, nerqa: Reyníy, kamachisniykeqa tukuy imata ruwashanku, kamachisqasniykiman jina. 17Templopi karqa, chay qolqetapis tantaykuspa, qhawaspa ruwachishanku chaykunaman, trabajajkunamanwan jaywanku, nispa. 18Chantá qhelqeri Safanqa reyman willallarqataj: Sacerdote Hilciasqa uj librota jaywawarqa, nispa, chaytataj Safanqa reypa ñawpaqempi leeyta qallarerqa. 19Reytaj leypa nisqasninta uyarispa, llakiywan p'achanta llik'ikorqa. 20Chay rato kamacherqa Hilciasta, Safanpa churin Ahicamta, Micaiajpa churin Abdonta, qhelqeri Safanta, reypa yanapajnin Asaiastawan kay jinata: 21Rispa, Tata Diosta tapumuychej noqarayku, Israelpi, Judapiwan puchojkuna runasrayku ima, kay tarisqaykichej libropi nisqasninmanta. Tata Diosqa sinch'i phiñasqa kashan noqanchejpaj, imaraykuchus ñawpa tatasninchejqa mana kasusqankuchu Tata Diospa nisqanta, manataj ruwasqankuchu kay libropi qhelqasqa kasqanman jina, nispa kamacherqa rey Josiasqa. 22Hilciaswan, rey kacharqa, chaykunawan rerqanku profetisa Huldaman. Payqa Salumpa warmin karqa, Salumtaj Ticvaj churin karqa, Harhaspa allchhintaj. Payqa Templopi p'achasta jallch'anampaj churasqa karqa. Huldaqa Jerusalenpi tiyakorqa chay Mosoj Llajta nisqa cheqanejpi. Paymantaj chay imasmanta parlarqanku. 23Paytaj kuticherqa: Israelpa Señornin Tata Diosqa nin: Niychej pichus tapojta kachamusunkichej, chay runaman: 24Ajinata Noqa Tata Diosqa nini: Uj jatun llakiyta apachimusaj kay cheqaman, kaypi tiyakojkunamampis, imaynatachus Judajpa reynimpa ñawpaqempi leenkichejña, chay libropi nisqanman jina. 25Paykunaqa saqerpariwanku, waj dioskunamantaj inciensosta q'oshñichinku, jinamanta waj ruwasqasninkuwan phiñachiwaspa. Chayrayku kay cheqaj contrampi phiñakuyniyta apachimusaj, manataj thasnukonqachu. 26Judajpa reyninman, pichus kachamusunkichej Tata Diosta tapurejta, chayman niychej: Israelpa Señornin Tata Dios ajinata nin: Chay libroj nisqasninta uyariytawan, 27sonqoykita wawayachispa Diospa ñawpaqempi k'umuykukorqanki, kay cheqaj contrampi, kaypi tiyakojkunaj contrankupiwan, imastachus nisqasniyta uyarispa. Ñawpaqeyman k'umuykakamuwasqaykirayku, p'achaykita llik'ikusqaykirayku, ñawpaqeypi waqasqaykiraykutaj Noqapis uyarillaykitaj mañakuwasqaykita, nispa nin Tata Diosqa. Tata Dios nillantaj: 28Noqa wakichisaj allin wañuyta wañupunaykipaj, ñawpa tatasniykiwantaj ujchasqa kamunaykita, mana rikuspalla ima llakiykunatachus kay cheqapi tiyakojkunaman apachimusaj, chayta, nispa. Reypa kachasnenqa kutimuspa, chay warmi profetisaj nisqanta reyman willarqanku. 29Chaypacha reyqa wajyacherqa Judamanta, Jerusalenmantawan tukuy kurajkunata. 30Chaymantataj reyqa, jinataj Judamanta, Jerusalenmantawan tukuy runaswan, sacerdoteswan, levitaswan, tukuy nacionmanta kajkunapiwan, juch'uypis, jatumpis Tata Diospa Templonman rerqanku. Chaypitaj reyqa jatunmanta leeykorqa Tata Diospa Templompi tarisqanku, chay trato ruwasqa librota. 31Chantá reyqa sayantampa ladompi sayarikuspa, Tata Diospa ñawpaqempi tratota ruwarqa Tata Diosta kasukunampaj, tukuy kamachisqasninta, leyesninta, nisqasninta ima tukuy sonqo, tukuy alma junt'anampaj, chay trato libropi qhelqasqa kasqanman jina. 32Chaymantataj reyqa kamacherqa Jerusalenmanta, Benjamín suyumantawan chaypi kasharqanku, chay runasta, chay tratota junt'aj churakunankuta. Jerusalenpi tiyakojkuna runastaj ajinata ruwarqanku, ñawpa tatasninkoj Diosninkuwan tratota ruwasqankuman jina. 33Chantá Josiasqa chinkacherqa tukuy millay ruwaykunata Israel jallp'amanta, kamacherqataj tukuy israelitas Señorninku Tata Diosta sirvinankuta. Rey kawsanankamaqa mana t'aqakorqankuchu ñawpa tatasninkoj Diosninkumanta.


text: 1“Cananga tantiachipäcushay Diospa munayninchru cawagcunaman cutimuptï pasananpita chrunca jipashcunawan. Chay jipashcunam aceitiwan rupag michïruncunata achquicurcur aywarärin casarag mözu chrasquicug. 2Pichgacagmi capäcusha gotaracama, nätan waquin pichgacagmi capäcusha yarpaysapacama. 3Chay gotaracagcunaga michïrunta aparcayarmi mana mas aceitita apapäcushachu michïrunman yapapäcunanpag. 4Nätan yarpaysapacagcunam ichaga aceititaga apapäcusha michïruncunachrüsi jinaman juc botëllancunachrüsi. 5Chaura casarag mözu mana jucla chrämuptinga, shuyararcayaglatam pununay charirärin jinamanmi lapan punucarärin. 6Chauraga chraupi pagasmi mayacaramun ‘Nämi casarag mözu yaycayämun. Yargapäcamuy chrasquicug’ nir. 7Niptinga lapanmi jipashcunaga sharcarärin. Jinarcurmi michïruncunata camarirärin. 8Chaypitam chay pichga gotaracunaga chay yarpaysapa jipashcunata manacarärin ‘Aceitiquicunatanar goyärimay ichiclatas. Michïrücunam upinayan’ nir. 9Nipäcuptinmi chay pichga yarpaysapacunaga ‘Manam gopäcugmanchu. Raquiparäriptïga manam aypangachu nogacunapagsi ni gamcunapagsi, antis aywapäcuy rantig chay ranticugcunaman’ nirärin. 10Chaura chay pichga aceiti rantig aywapäcungancamam casarag mözuga chraramun. Chauraga chay shuyararcayag pichga jipashcunalam yaycarärin casamintumanga chay casaracug mözuwan. Jinarcurmi puncu wichrgacarun. 11Chaypitaran chrarärimun chay waquin pichga jipashcunaga cay nircayar: ‘¡Tayta! ¡Tayta! ¡Puncutanar quichrayulay!’ 12Nipäcuptinmi casarag mözuga cay niramun: ‘Mayapäcamay shumag: Gamcunataga manam reguepäcugchu’ ” nir. 13Nircurmi Jesusga nipäcaman: “Chaynuytag pasarärishunquiman gamcunatas, cacurcayay camaricushala. Manam musyapäcunquichu ima junagchru ni imayüra cutimunätas”. 14“Chaura Diospa munayninchru cawagcunawan pasanga caynuymi” nirmi willaräriman juc runapita cay nir: “Juc runam caru marcata aywacur rantisha runancunata gayarcur golguenta mirachipäcunanpag dëjaparura. 15Chauraga juc rantisha runantam goyurun pichga talentu ningan golgueta, juctam ishcay talentu ninganta, nätan juctam juc talentu ninganta. Chaynuypam lapantas aypuchracurura imanuypa golgue mirachicuy yachrapäcungantas nä musyar. Chaypitam aypuchracurcurga aywacura caruta. 16Jinarcurmi pichga talentu ningan golgueta chrasquig runaga chay golguewan imas rantiyta jinaman ranticuyta galacuyun. Chaynuypam mirarachin juc pichga talentu masta. 17Ishcay talentu chrasquishasi chaynuytan ruraratag chay golguewan. Paysi mirachisha ishcay talentu mastam. 18Nätan juc talentu chrasquigmi icha aywarcur chay golgue chrasquinganta pacaramunag pampata uchrcuyur. 19Chaypitaga alisca unaytaran chay golgueyog runaga cutiramun chay rantisha runancunaman. Chaypitam gayarun aygatacama mirachisha capäcungantas nipäcunanpag. 20Chauraga chrarun chay pichga talentu golgue chrasquisha runam. Jinarcurmi golguenta goyurun juc pichga talentu masnintawan cay nir: ‘Tayta, gomaray pichga talentutam, nätan cay pichgacagga cayan mirayninmi, catay golguequi’ nir. 21Niptinmi golgueyog runaga cay nin: ‘¡Ali servignïmi casha canqui jinaman ningänuy ruragmi! Walcalawansi ningänuy rurag cangaypitam mas achcata goshayqui yupachicuna runa captiqui. ¡Yaycamuy wayïman mirachingaypita cushisha micapäcunanchipag!’ nirun. 22Chaypitaga chrarun ishcay talentu chrasquisha runatan cay nir: ‘Tayta, gomaray ishcay talentutam, nätan cay ishcayga cayan mirachingämi’ nirmi lapanta gorun. 23Niptinmi golgueyog runaga nirun: ‘¡Ali servignïmi gamga casha canqui jinaman ningänuy ruragmi! Walcalawansi ningänuy rurag cangaypitam mas achcata goshayqui yupachicuna runa captiqui. ¡Yaycamuy wayïman mirachingaypita micapäcunanchipag!’ nirun. 24Nätan juc talentu chrasquisha runam icha chrarurga cay nin: ‘Tayta, juyu runa cangayta musyarmi, mana mururungaypita cosechag cangayta musyarmi, jinaman mana wichingaypita palag cangayta musyarmi, 25gamta manchacur golguequita pacaramurä pampa ruyiman. Cä cayan golguequi pachalan’. 26Niptinmi golgueyog runaga cay nin: ‘Gamga guellatag jinaman munangalay ruragtag cacunayqui. Chaura mana tarpungäpitas cosechag cayaptïga, jinaman mana wichingäpitas palag cayaptïga, 27golguëta bancumanchri chruranquiman cara, nä cutimur golguëta miraynintinwan jorgonäpag’. 28Nircurmi chaychru cayagcunata cay nin: ‘Cay runata guechrupäcuy golguëta. Chaypita chay golgueta gopäcuy chrunca talentu charayagcagta’ nin. 29Chaura pitas maytas ningänuy ruragcagtaga Diosga ricanga alisca alinninpagmi. Nätan ningänuy mana ruragcagtaga alipag ricasha cayanganpitas manacagpag ricasham canga. 30Nätan cay mana välig rantisha runata jitayapäcamuy washa yanauyagman. Chaychrümi waganga, jinaman quirunta gapapayla wagarichinga laquicuypita. Chaynuymi noga nä cutimunä junag pasanga”. 31“Chaura noga jana pachapita shamusha runa cutimurga, aywamushag alisca shumag achicyayarmi jinaman lapan angelnïcunawanmi, jinarcurmi tayucushag alisca shumag trönuman. 32Chaypitam naupäman lapan nacionpita runacuna gotupäcamunga. Chay runacunatam nogaga cabracunapita uyshacunata juc michig raquignuysi raquichracushag. 33Uyshanuysi cagcunatam derëchäcagman raquishag, nätan cabranuysi cagcunatam ichognïcagman. 34Chaypitam noga reyga nishag chay derëchächru cagcunata: ‘Shapäcamuy Tayta Diospita yanapashacuna, jinaman cawapäcuy wac mandayangäcagchru. Chayga camarirayan cay pachata camacanganpita-pacham gamcunapag. 35Gamcunaga micanasha cayaptïsi micuyta gopäcamaraymi. Yacunasha cayaptïsi yacutas gopäcamaraymi. Mana pipita reguesha puriyaptïsi wayiquiman gorpachapäcamaraymi. 36Mana jacuynag cayaptïsi jacuta gopäcamaraymi. Gueshyaptïsi jampipäcamaraymi. Carcelchru wichrgaraptïsi aywapäcamuraymi ricamagnï’. 37Niptï chay alita ruragcunaga cay nipäcamangam: ‘Munayniyog tayta, ¿imaytag micanashata ricar garacurcarag? ¿Imaytag yacunashata ricar yacuta gopäcurag? 38¿Imaytag mana reguesha purigta ricar wayïcunaman gorpachapäcurag? ¿Imaytag mana jacuynag cayaptiqui jacuta gopäcurag? 39¿Imaytag gueshyaptiqui u carcelchru wichrgarayaptiqui aywapäcamurä ricagniqui?’ 40Nipäcamaptin noga reyga cay nishagmi: ‘Mayapäcamay shumag: Cay runäcunapita maygan manacaglatas chaynuy rurapäcurniqui nogatam atendipäcamaray’ nishagmi. 41Chaypitaga chay ichognïcagchru cayagcunatas cay nishagmi: ‘Sumagla ashucurcay nogapita Diospita lutanpag ricashacuna. Gamcuna aywapäcuy nina wayiman. Chayga cayan Asyagpag jinaman angelnincunapag camarisham. 42Gamcunaga micanasha cayaptïsi manam micuyta gopäcamaraychu, yacunasha cayaptïsi manam yacutas gopäcamaraychu, 43mana pipita reguesha puriyaptïsi manam gorpachapäcamaraychu, mana jacuynag cayaptïsi manam jacutas gopäcamaraychu, gueshyayaptïsi jinaman carcelchru wichrgarayaptïsi manam aywapäcamuraychu ricamagnï’. 44Niptïmi chay runacunasi cay nipäcamanga: ‘Munayniyog tayta, ¿imaytag micanashata, yacunashata, mana reguesha puriyagta, mana jacushata, gueshyayagta, carcelchru wichrgarayagta ricapur mana atendipäcuragchu?’ 45Nipäcamaptin cay nishagmi: ‘Mayapäcamay shumag: Cay runäcunapita maygalantas mana chaynuy yanapapäcur nogatam mana atendipäcamaraychu’ nishagmi. 46Chaura chay lutan ruragpag ricashacunam imaycamas cunchuchisha capäcunga. Nätan ali ruragpag ricashacunam Dioswan imaycamas cawapäcunga”.


text: 1Manalä imapis cayaptin cawsäcäpïmi isquirbiycälimuc. Ya'acunam ichá uyalipäculá, licapäculá, sumäta lisiycälilá, maquïcunawanpis yataycälilämi. Pay Tayta Diospa Shimin quiquin cawsaycämi. 2Cay cawsayca licalimuptinmi licapäculá. Chaymi pay wiñay cawsayca caśhanta amcunaman willaycälimuc. Paymi Taytanwan cusca cayal, ya'acunaman licalimula. 3Chayurá chay licapäcuśhätam uyalipäcuśhätam willaycälic, amcunapis ya'acunawan juc śhun'ullaña cananchicpä. Caynu juc śhun'ullaña Tayta Dioswan chulin Jesusninchicwanpis caycälishäpam isquirbiycälimuc amcunawanpis chaynu caycunapä. Chayćha lluy cushicuyninchic sumä-sumä cabal caycun'a. 5Cay Jesusninchic yaćhachipämäśhantam amcunamanña willaycälimuc: Diosninchic'a sumä-sumänin acchimá; payćhu'a yanawyayä tutapä uchucllapis manamari canchu. 6Chayurá “Payćhümi cayá” niyalpis tutapäcäćhu cawsayal'a casquicuyanchicmá; rasuncämannüchu manamá cawsanchic. 7Paynüpis acchïćhu cawsalmi ichá lluywanpis juclla caycunchic. Jinaman Tayta Diospa Chulin Jesusninchicpa yawarninpis llapa juchanchicta pampachaycul chuyanchaycamanchicmi. 8Ñatac “Manam imaypis juchacüchu” niyal'a, quiquillanchicmi ingañacuyanchic. Chayurá rasunca manalämi ya'anchicćhu canchu. 9Juchanchicta willapacuśhañatacmi ichá Diosninchic chalapacuna allincällacta lulaycü cal imaypis pampachaycamanchic, imaymana mana allin lulayninchictapis chuyanchaycamanchic. 10Ñatac “Manam imaypis juchacüchu” nil'a Diosninchicta licayächinchic artishpämi. Chayurá willacuyninta śhun'unchicćhu manamá uywanchicchu.


text: 1Israel llaqta ukhupipas karqanmi llulla profetakuna, chay hinallataqmi qankuna ukhupipas llulla yachachiqkuna kanqa. Paykunan pantachiq q'ewisqa yuyaykuyninkuta pakallapi yachachinqaku, ahinapin huchamanta kacharichiqninku Señortapas neganqaku. Chaykuna ruwasqankuwanmi paykunallataq qonqaylla ch'usaqyachisqa kapunqaku. 2Askhataqmi paykuna hina imaymana huchakunapi kawsanqaku, chaymi paykuna hawa cheqaq-kay ñanmantapas runakunaqa millayta rimanqaku. 3Chay yachachiqkunan qolqeta sinchita munaspanku llulla yachachikuyninkuta yachachispa qankunamanta qolqeta sik'isunkichis, ichaqa unay tiempomantañan paykunaqa huchachasqa karqanku, chaymi muchuchisqa kanankuqa usqhaylla hamushan. 4Diosqa manan pampacharqanchu huchallikuq angelkunatapas, aswanmi tutayaq Ukhu-pachaman wikch'uykurqan, hinaspa laqhayaq ukhuman watasqata wisq'aykurqan taripay p'unchaypaq waqaychasqa kanankupaq. 5Manallataqmi Diosqa ñawpa runakunatapas pampacharqanchu, aswanmi unuwan millp'uchirqan llapa waqllisqa millay runakunata, ichaqa chanin kawsaymanta willaq Noellatan qespichirqan, wakin qanchis runakunatawan kuskata. 6Hinallataq Sodoma Gomorra llaqtakunatapas thunisqa kanankupaq huchachaspa usphaman tukunankukama ruphachirqan, ahinapi chay qhepata kawsaq millay runakuna wananankupaq. 7Ichaqa chanin runa Lot-tan qespichirqan, chay waqllisqa runakunaq millay kawsayninkuwan llakichisqa kashasqanmanta. 8Chay chanin runaqa paykunawan tiyaspanmi millay mana chanin ruwasqankuta rikuspa uyarispa ima maytapuni sapa p'unchay sonqonpi llakikuspa kawsarqan. 9Chaywanpas Señorqa yachanmi payta manchakuqkunata sasachakuymanta qespichiyta, mana chanin runakunatataq taripay p'unchaypi ñak'arichisqa kanankupaq waqaychayta. 10Astawanqa muchuchinqa aychaq millay munaynin qhelli-kaypi kawsaqkunata, Diospa kamachikuq-kayninta pisichaqkunatapas. Chaykunaqa mana p'enqakuspa k'ankaykachaq k'ullukunan kanku, manataqmi manchakunkuchu hanaq pachapi atiyniyoqkuna k'amiytapas. 11Ichaqa kikin angelkunapas aswan kallpayoq atiyniyoq kashaspankupas manan chay atiyniyoqkunataqa Señorpa ñawpaqenpi k'amispa huchachankuchu. 12Chay runakunaqa uywa hina mana yuyayniyoqmi kanku, cuerponkuq munasqanman hinallan kawsanku, nacenkupas hap'ispa wañuchisqa kanankupaqmi, mana entiendesqankuta ñakaspankutaq waqllisqankupi wañunqaku. 13Hukkunata ñak'arichisqankuman hinan ñak'arinqaku. Paykunaqa p'unchaypacha mana chanin chinkay kawsaypi purisqankuwan q'ochukunku. Qankunawanraqtaqmi paykunaqa mikhunankupaq huñukunku, ichaqa sinchi p'enqaymi millaymi kanku, qankunata q'otuspataq kusikunku. 14Warmita rikuspaqa wasanchay huchatan ruwayllataña munanku, manataqmi huchallikuywan amikunkuchu. Iñiypi mana takyasqa runakunaq sonqontan suwanku. ¡Imaymanata munapayanapaqmi allin yachachisqa kanku! ¡Diospa ñakasqan runakunan kanku! 15Cheqaq ñanmanta waqllispan chinkapunku, Beorpa churin profeta Balaampa kawsasqanta hinan kawsanku, paymi mana chaninta ruwaspa qolqellata tariyta munarqan, 16chaymi mana rimaq china asnopas, runa hina rimarispa mana chanin ruwasqanmanta k'amirqan, ahinapin profetaq mana yuyayniyoq kayninta hark'arqan. 17Chay runakunaqa mana unuyoq pukyukuna hinan kanku, sinchi wayraq apamusqan phuyu hinan kanku, paykunaqa laqha tutayaqpi wiñay kanankupaq huchachasqañan kanku. 18Anchaykachaq yanqa simikunatan rimanku, aychaq millay munayninman hina chinkaypi kawsanankupaq yuyaychanku, pantaypi kawsaqkuna ukhumanta ayqekapushaq runakunatapas q'otunku. 19Kacharichisqa-kaytan paykunaman prometenku, ichaqa paykuna kikinkun qhelli kawsaypa watasqan kanku. Pipas atipachikun chayqa, chay atipaqninpa kamachinmi kapun. 20Qespichiq Señor Jesucristota reqsishaspaña kay pachaq qhelli-kayninmantapas ayqeshaspaña, wakmanta chaykunapi waqllispa atipachikunqaku chayqa, aswan mana allinraqmi kanqaku ñawpaq kasqankumantaqa. 21Paykunapaqqa aswan allinmi kanman karqan chanin-kay ñanta mana reqsiyninku, chayta reqsishaspaña paykunaman qosqa ch'uya kamachikuymanta t'aqarikapunankumantaqa. 22Kay rikch'anachiy simin paykunapi hunt'akun: “Alqon kutichimusqanta mikhuykakapun”. “Chayllaraq mayllisqa khuchipas t'urumanmi qhospaykapun”, niq.


text: 1Uk diyapimi, Jesusqa Genesaret quch'apa manyanpi karan. Chaymanmi kusala achka runakuna, Dyus nishanta yach'achikutin uyakuyta munashanrayku tantakamur limpu kich'kichiranllapa. 2Chaymantami Jesusqa rikaran ishkay yaku karrukunata quch'apa rurinpi kaqta. Chay yaku karrukunaqami shinala karan, piskadukuqkuna atun shikranllapata paqaq ishkishanrayku. 3Chaymi Jesusqa iqaran uk yaku karruman. Chayqami Simonpa karan. Chaymi Simontaqa mañaran, yaku karrunta ashlila yakukaq sikpachinanpaq. Chaypinami Jesusqa tar, tukuy chaypi kaqkunataqa yach'achiran. 4Chaymanta rimar tukchirnaqa Simonta niran: --Kay yaku karruykitaqa quch'apa mas ch'aypinkaqman apar, chaymanta chay atun shikraykillapata itakuyllapa piskaduta aypanaykillapapaqqa, nir. 5Simonqa niran: --Yach'achikuq Taytituy, tukuy tuta piskadukurmapis, manami uklamatapis aypashachu kanillapa. Piru qam nimashaykinullami atun shikrayllapakunataqa yakuman itashaq. 6Chaynu Jesu's nishannulla rurarqami, allipla achkata piskadutaqa ayparanllapa. Chaymi atun shikrankunamapis llikikayaranna. 7Chaymantami chay uk yaku karrupi piskadukuq masinkunata qayaran shamur yanapananllapapaq. Chaymi ishkantin yaku karruman untachitinllapami, ashwan ishkantin yakumanqa chinqayaranllapana kusala achka piskadu kashanrayku. 8Chaynu milagruta rikarqami Simo'n Pedruqa, Jesuspa naypanlapi qunqurikur, kaynu niran: --Taytituy, ¡nuqami kusala uchasapa kani! ¡Chaymi rugashayki rikunaykipaqna naypaymantaqa! nir. 9Chaynuqami Simonqa niran, wakinninkunawan kusala achka piskaduta aypashanrayku manchakusha kar. 10Chaynullami Zebedeupa wamrankuna Santiaguwan Juanpis kusalata manchakusha karanllapa. Paykunami Simonpa kumpañirun karanllapa. Piru Jesusqa Simontaqa niran: --Ama manchakuychu. Ashwanmi kananmantaqa piskaduta aypaq yupayna runakunata nuqapaq yach'achir tantanki nir. 11Chaynu Jesu's nitinqami, chay kutilla yaku karrunllapataqa quch'apa manyanman apar, tukuy imanllapata dijar, utqaylla riranllapa Jesuswanna. 12Uk diyapi Jesu's uk pwiblupi katin, ch'aran uk kusa qishaq ismuyaq kwirpuyjun runa. Chaypimi Jesusta rikarqa, pachakaman pukch'irar kaynu nir rugaran: --¡Taytituy! llakipamayarqa allichamay-ari kay qishayniymantaqa nir. 13Chaymantami Jesusqa makinwan kamar, kaynu niran: --Munayanimi alliyanaykita. ¡Kananlla alliyay! nir. Chaynu nitinlami, chay runaqa alliyaran qishayninmantaqa. 14Chaymi Jesusqa niran: --Amami mayqantapis willankichu. Ashwanmi rir qimikay kurakunaman. Chaymi apanki ufrinditaykita Moise's mantakushannulla. Chayna tukuy yach'ananllapapaq qishaynikimantaqa alliyashaykina nir. 15Chaynu upallala kananta munatinmapis, Jesuspaqqa kusa achka runakunana yach'ayaranllapa, payqa imatapis rurayta puytin nir. Chaymi kusa achka runakuna Jesusmanqa tantakaqllapa, qishayninkunamanta alliyananllapapaq. 16Piru Jesusqa paykunamanta ashur chunllaq lugarkunaman riq Taytanman mañakuq. 17Uk diyapi Jesu's yach'achikuyatin, chaykunapiqa tayaranllapa wakin fariseo runakuna, Moise's mantakushanta yach'ar yach'achikuqkuna ima. Paykunaqa shamusha karanllapa, Galileapa, Judeapa, Jerusalenpa tukuy pwiblunkunamanta. Dyuspa pudirnintaqami rikayaranllapa, Jesu's qishaqkunata alliyachitin ima. 18Chaymantaqa ch'aranllapa runakuna uk paritapi mana kuyuyta puytiq runata apar. Wasipa rurinman yaykuchirmi, Jesuspa naypanpi usurachinayaranllapa. 19Piru mana maytapis yaykuchiyta puytiqllapachu, kusa unta runakuna katinllapa. Chaymi iqaranllapa wasipa ananman. Chaymantaqa chay wasipa qatananta uch'kuta rurar, chaylata chay mana kuyuyta puytiq runataqa ishkichiranllapa Jesuspa naypanmanqa. 20Chaymantaqa Jesusqa nuqapi kusata kriyinllapa nir yach'arqa, kaynu niran: --Taytituy, tukuy uchakushaykikunamanta pirdunashushana kani nir. 21Chaynu Jesu's nitinqa, Moise's mantakushanta yach'ar yach'achikuqkuna, chaynulla fariseukunaqa yarpupakuq qallariranllapa: ¿Imataq payqa chaynu rimananpaqqa? Wakqachu Dyusninchiknulla tukunayan. Manami allinchu chaynuqa. Chaqa Dyuslari uchakunamanta pirdunakuytaqa puytin nir. 22Piru Jesusqami yach'ayaran, imatami chay runakunaqa yarpuyan nirmapis. Chaymi kaynu nir tapuran: --¿Imapaqtaq qamkunaqa chaynuta yarpunkillapa? 23¿Imataq mas trabajusu ruranaypaq, 'Uchaykikunamantami pirdunashuni' ninaypaq, manaqachu 'Sharir puriy', ninaypaq? 'Uchaykikunamanta pirdunashuni' nitiyqa, qamkunaqa mana kriyinkillapachu. 24Piru kananllami intrachishaykillapa Dyusmanta Shamuq Runaqami kay pachapiqa paylla puytin uchanllapakunamanta pirdunakuytaqa nir. Chaynu nirnaqami chay mana kuyuyta puytiq kwirpuyjun runataqa niran: --Qamtami nishuni: Sharir paraykita apar, riy wasikiman nir. 25Chaynu Jesu's nitinlami tukuypa naypanpi das sharir, chay usurayashan paritanta apar riran wasinman, Dyusta alabaqnu. 26Chaynu chay milagruta rikarmi chaypi kaqkunaqa kusa dispantakashalla kidar, Dyusninchiktaqa alabaranllapa kaynu nir: "Kananqami kusa ukman shumaqkunata rikashanchikllapa" nir. 27Chaymanta Jesusqa waqtaman lluqshirqa, rikaran Romapaq impwistuta kubrakuq runata. Payqami shutiq Levi'. Payqami chay impwistuta kubrakunanpi tayaran. Chaymi Jesu's rikarqa niran: --Shamuy nuqawan rishun nir. 28Chaynu nitinqa Leviqa sharir, tukuy iman kaqkunata chaypi dijarna, Jesuspa pullan riran. 29Chaymantaqami Leviqa wasinpi ruraran uk fyistata, Jesusrayku. Chaymi achka wakinnin Romapaq impwistuta kubrakuqkunapis wakin runakunawan pulla misapi tayaranllapana. 30Piru chay fariseukuna, chaynulla Moise's mantakushanta yach'ar yach'achikuqkunaqa piñakur, Jesuspa yach'akuqninkunataqa anyaqnulla, kaynu niran: --¿Imapaqtaq mikunkillapa, upyankillapa, chay impwistuta kubrakuqkunawan chaynulla uchasapakunawan pullaqa? nir. 31Chaynu nitinllapami, Jesusqa paykunataqa niran: --Allilan kar mana qishaq kaqkunaqami mana ministinchu rimidyakuqtaqa. Chaymi ashwan chay qishaq kaqkunala ministin rimidyakuqtaqa. 32Chaqa nuqaqami mana, chay allinla kani niqkunapaqchu shamusha kani. Ashwanmi shamusha kani, chay uchayjunkunata willatiy kriyir, uchanllapata dijarna washakananllapapaq. 33Kaynumi Jesustaqa niranllapa: --Juanpa yach'akuqninkuna, fariseukunapa yach'akuqninkunapis kusata ayunar, Dyusman mañakunllapa. Piru qampa yach'akuqnikikuna-shuypaqa maydiyapis mikunllapa, upyanllapa ima. 34Jesusqa paykunataqa niran: --Qamkunaqachu uk kasaraq runa chayllapiraq katinqa chay pullan kaqkunata, ¿'Ayunay' ninkimanllapa? 35Piru chay kasarasha rinanpaq urami ch'amunqana. Chaynu ritinna-shuypaqa ayunanqallapana. 36Chaynullami Jesusqa kay kumparasyunkunatapis parlaran: "Manami mayqanpis uk mushuq rach'pata kuchur, makwa mudananta rimindanchu. Chaqa chaynu rurarqami yanqallana chay mushuq rach'pataqa dañayan. Chaynullami chay mushuq rach'pawan, makwa rach'pata rimindashaqa mana shumaqnachu kidan. 37Chaynulla, chay ubapa yakun mushuq binutaqa manami itanchikchu makwa qara kapachumanqa. Chaqa chay ubapa yakun binuqami byijuyar makwa qara kapachutaqa llikinman. Chaynuqami ashwan ubapa yakun binu chaynulla chay qara kapachupis yanqallana tukukanman. 38Chayraykumi, ubapa yakun mushuq binutaqa mushuq qara kapachumanna itaypaq. 39Nishaykillapapis: Mayqan runapis ubapa yakun binu byijuyashata upyayarqa, mananami chay ubapa yakun mushuq binutaqa upyaytaqa munannachu. Chaqa ninmi: Chay byijuyasha chaymi, kusala mishki nir".


text: 1Tukuy chayta kawashkayniwasha ñuka Juan muskuyninipishina suk angelta uyarirkani. Payka Tata Diospa wasinmanta llukshishpa chay kanchis kastigakuk angelkunata willarkansapa: “Rillaychi chay kanchis kopaykichita allpapi tallik Tata Dios mana alli rurak runakunata sukaman sinchita kastiganankunapa.” 2Chashna willaptinkuna chay kallariknin angelka rirkan allpapi chay kopanmanta Tata Diospa kastigunta tallik. Chaypina chay kuchudumanta alliyadu animalpa figuranta kuyak runakuna, paypa sellunwan selluchadu runakuna mana alliyanayak sinchi nanak kiriwan unkurkansapa. 3Chaypina chay ishkaynin angelka manllayba kochapi kopanmanta Tata Diospa kastigunta tallirkan. Chayta talliptinna chay manllayba kochaka iden wañuchidu runapa yawarninshina tukurkan. Chashna yawar tukuptin tukuy chay yakupi kawsak animalkuna wañurkansapa. 4Chaypina chay kimsaynin angelka tukuy yakukunapi tukuy yaku pachyamunankunapi kopanmanta Tata Diospa kastigunta tallirkan. Chashna talliptinna tukuy chay yakukuna yawarshina tukurkan. 5Chay washa uyarirkani yakukunata kamachik angel Tata Diosta willaptin: “A, Tata Dios, kanlla alli rurak kanki. Mana tukuyniyukta kawsak kanki. Kunankaman kawsaykanki. Yakukunata yawartashina rurashpayki allita rurashkanki. 6Mana alli rurak runakuna kanpa wambraykikunata rimanaykita yachachikukkunata yawarninkunata ichachishpa wañuchirkansapa. Chayrayku kunanka chay wañuchikuk runakunata yawarta upyachishkankisapa. Chashna kastigashpayki allita rurashkanki.” 7Chashna chay yakukunata kamachik angel Tata Diosta willaptin uyarirkani chay atun altarmanta rimakuptin: “Ariya kanmi, Tata Dios, sukaman tukuy laya atipak kanki. Chashna chay mana alli rurak runakunata kastigashpayki allita rurashkanki.” 8Chaymanta chay chuskuynin angelka inti sawanpi kopanmanta Tata Diospa kastigunta tallirkan. Chaypina intika sukaman nanashpa chay runakunata sukaman sinchita rupachirkansapa. 9Chashna sukaman rupachidu kashpankunapish chay runakunaka mana Tata Diosta kasunayarkansapachu. Mana nima uchankunamanta wanarkansapachu Tata Diosta alabanankunapa. Tata Dios paykunata kastigashkankunarayku sukaman washanchashpa rimarkansapa mana alli rurak kananta. 10Chaypina chay pichkaynin angelka chay manchana laya animalpa kamachikunan tiyarinanpi kopanmanta Tata Diospa kastigunta tallirkan. Chay tiyarinanpi kopanmanta talliptin tukuy chay manchana laya animalta kasuk runakunapa llaktankuna tuta likidu tukurkan. Chaypina chay runakuna sukaman manchakuywan nanayta mallirkansapa. Nanaywan kallunkunata mukurkansapa. 11Chay nanayta mallishpankunapish uchankunamanta mana wananayarkansapachu. Paykunaka chay nanaywan chay mana alliyanayak kiriwan sufrishpankunapish sielupi kawsak Tata Diosta sukaman washanchashpa rimarkansapa mana alli rurak kananta. 12Chaymanta chay soktaynin angelka chay atun Eufrates yakupi kopanmanta Tata Diospa kastigunta tallirkan. Chaypina chay manllayba yakuka chakirkan aypa kamachikuk runakuna soldadunkunawan inti llukshimunan partimanta shamunankunapa. 13Chaypina ñuka Juan kawarkani kimsa millanapa laya sapushina rikurik supaykunata. Suk supayka chay manllayba machakuypa shiminmanta llukshimurkan. Ishkaynin supayka chay manchana laya animalpa shiminmanta llukshimurkan. Kimsaynin supayka chay mana alli yachachikuk ishkaynin manchana laya animalpa shiminmanta llukshimurkan. 14Chay kimsa supaykunaka aypa almirana milagrukunata rurarkansapa. Chayta rurashpankuna rirkansapa tukuy allpapi kamachikukkunata aypa runakunawan tantanachik tukuy laya atipak Tata Dioswan makanakunankunapa. 15Chaypina uyarirkani Jesukristu rimaptin: “Mash uyariwaychi. Mana ni pi yuyashkan ora suwa runashina ñukaka shamusha. Shamuptini kankuna allita kasuwashpa kawsashpaykichi sukaman kushikunkichi. Mana prontanakudu shuyawashpaykichika ñuka shamuptini iden llatanllashina pinkakunaykichi tiyan.” 16Chaymanta kawarkani suk pampapi chay kimsa supaykuna tukuy allpapi kamachikukkunata aypa runakunawan tantanachiptinkuna. Chay pampapa shutin hebreo rimanapi Armajedon. 17Chaypina chay kanchisnin angelka kopanmanta Tata Diospa kastigunta wayrapi tallirkan. Chashna wayrapi talliptin uyarirkani Tata Dios sielupi wasinmanta kamachikunan tiyarinanmanta sinchita rimakuptin: “Kaywan tukuchashkani mana alli rurak runakunata kastigayta.” 18Chashna Tata Dios rimaptinna sukaman llipyarkan troynarkan. Chaypina allpa sukaman kuyurkan. Kay allpapi runakuna kawsashkankunamantapacha mana chay layata allpa kuyurkanchu. 19Chashna allpa sukaman sinchita kuyuptin chay manllayba llakta kimsa partipi llikikurkan. Chaypina allpapi llaktakunapi wasikuna urmarkansapa. Tata Dioska chay Babiloniapi kawsak runakunapa mana alli rurashkankunata mana kunkarkanchu. Chayrayku sukaman piñakushpa sukaman sinchita kastigarkansapa. 20Chashna allpa kuyuptin tukuy ishlakuna tukuy urkukuna sumishpa chinkarkansapa. 21Chaypina sielumanta runakunapa sawanpi manllayba granisukuna urmamurkan. Chay granisukunaka chusku chunka kiluta llasharkansapa. Chashna Tata Dios sukaman kastigashkankunarayku chay runakuna payta sukaman washanchashpa willarkansapa mana alli rurak kananta.


text: 1Khuyasqay wawqe panaykuna, ñawpaqta qankunaman visitaq hamuspayqa, manan admirakunaykichispaqchu, nitaq sasa mana entiendena palabrakunawanchu yachachiraykichisqa. 2Aswanmi noqaqa yachachiraykichis, Jesucristomanta hinallataq cruzpi pay chakatasqa kasqanmantawan imalla. Ichaqa manan huk cosaskunamantaqa yachachiraykichishchu. 3Hinaspapas noqaqa qankunapa kasqaykichisman hamuspayqa, manan reqsisqa importante runa hinachu karani. Aswanmi noqaqa ancha manchakuywan khatatataspayraq, qankunamanqa presentakurani. 4Hinaspapas noqaqa manan yachaysapa tukuspaychu, qankunataqa yachachiraykichis. Aswanmi noqaqa Santo Espiritupa atiyninwan qankunamanqa yachachiraykichis, saynapi chay yachachisqaykunaqa cheqaqpuni kasqanta yachanaykichispaq, 5saynapi Diospi iñiyniykichis ama runakunapa yachayninman hinalla kananpaq, aswanqa Diospa atiyninman hina kananpaq. 6Ichaqa Diospa palabranta ña allintaña entiendeq creyente runakunamanmi, sasa yachachikuykunamanta yachachiyku. Ichaqa chay sasa yachachikuykunaqa manan kay pachapi runakunapa yachasqankuman hinachu, nitaq kay pachapi gobiernaq runakunapa yachasqankuman hinachu; aswanqa Diosmantan hamun. Ichaqa kay pachapi runakunapa yachayninkuqa tukukuqllan. 7Chay sasa yachachikuykunaqa, manaraq kay pacha unanchasqa kasqanmantapacha asta kunankaman, pakasqa hina kasharan. Chaytan Diosqa kunan yachachiwanchis, paypi creespa, paywan kushka hanaq pacha glorianpi kawsananchispaq. Chay allin yachachikuytan noqaykuqa yachachishayku. 8Ichaqa chay pakasqa hina yachachikuytaqa kay pachapi nacionkunata gobiernaq runakunaqa manan entienderankuchu. Sichus entiendenkuman karan chayqa, ancha atiyniyoq Señorninchis Jesucristotaqa manan cruzpiqa wañuchinkumanchu karan. 9Ichaqa chaykunamantan Bibliapi khayna escribisqa kashan: “Diosta khuyakuq runakunapaqmi Diosqa prepararan, mana ni pipa rikusqanta, mana ni pipa uyarisqanta, hinallataq mana ni pipa piensasqanta ima”, nispa 10Ichaqa Diosmi kunanqa chay pakasqa hina cosaskunataqa yachachiwanchis Santo Espirituntakama. Santo Espirituqa tukuy imatan yachan; hinaspapas yachallantaqmi Diospa tukuy imakuna piensasqantapas. 11Runaqa runamasinpa piensasqantaqa manan yachanmanchu. Ichaqa runapi kaq espiritullan chay runapa ima piensasqantapas yachan. Saynallataqmi Diospa piensasqantapas, Diospa Espiritullan yachan. 12Noqanchisqa manan Diospa contranpi kaq kay pachapi espiritutachu chashkiranchis, aswanqa Diospa Santo Espirituntan. (Chay Santo Espiritun noqanchispiqa kashan). Chayraykun noqanchisqa allinta entiendenchis favorninchispi Diospa ruwasqankunataqa. 13Chaytan noqaykuqa runakunaman rimayku. Diosmanta chay allin willakuykunata rimaspaykuqa, manan yachasqaykuman hinallachu imatapas rimayku; aswanqa Santo Espiritupa yachachiwasqankuman hinan rimaykuqa. Chaymi noqaykuqa Santo Espiritupa yachachiwasqankutaqa, Santo Espiritupa pusasqan runakunaman yachachiyku. 14Ichaqa Diospi mana creeq runakunaqa manan kay yachachikuykunataqa entiendenkuchu, nitaq aceptankupashchu, Santo Espíritu paykunapi mana kasqanrayku. Chaymi Diospi mana creeq runakunaqa Diosmanta yachachikuykunataqa mana valeq tonteriaspaq piensanku. 15Ichaqa Santo Espíritu sonqonchispi kaqtinqa, tukuy imata allinta entiendespan noqanchisqa juzgasunchis khaynata: “Kayqa allinmi, otaq kayqa manan allinchu”, nispa. Ichaqa mana Santo Espirituyoq kaq runakunaqa manan juzgaytaqa atiwasunmanchu, (nitaq entiendewasunmanchu noqanchis Santo Espirituyoq kaq runakunataqa). 16Chaymantan Bibliapiqa khayna escribisqa kashan: “¿Pitaq yachanman Diospa piensasqankunatarí? ¿Pitaq Diostari yachachiyta atinman?” (Manan ni pipas Diospa piensasqantaqa yachanmanchu, nitaqmi ni pi runapas Diostaqa yachachiyta atinmanchu). Noqanchismi ichaqa, Diospa Santo Espiritun noqanchispi kasqanrayku, Jesucristo hina piensanchis.


text: 1Chay p'unchaypin Señor Diosqa manchana atiyniyoq hatun espadanwan muchuchinqa Leviatán nisqa suchuspa ayqekuq mach'aqwayta, Leviatán nisqa wank'irayaq mach'aqwayta, lamar-qochapi manchana hatuchaq animaltapas wañuchinqan. 2Chay p'unchaymi Señor Diosqa ninqa: Sumaq munay uvas chakramanta takiychis. 3Ñoqa Señor Diosmi qhawaqninqa kani, sapa rato hinan qarpapayani, tuta-p'unchaymi qhawani, mana imanasqapas kananpaq. 4Uvas chakrawanqa manan phiñasqachu kani, khiskanña qoranña kaqtinpas, chaqoqmi lloqsiyman, hukpaqkamataq kanaykuyman. 5Ñoqaq amachaykunayta munaspaqa ñoqawan allipunachun, arí, ñoqawanpuni allinpi kawsachun, nispa. 6Qhepamanmi Jacobpa miraynin saphirinqa, qhepamanmi Israel runakunaqa ch'ikchimuspa t'ikarinqa, pachantinmanmi rururispa hunt'aykunqa. 7Diosqa Israeltaqa manan muchuchirqan k'iriqninkunata hinatachu, Israeltaqa manan wañuchirqan wañuchiqninkunata wañuchirqan hinatachu. 8Diosqa llaqtanta muchuchirqan wak karu suyuman apachispa, kallpawanmi phukurparirqan inti lloqsimuy lado rupha wayra hinaraq. 9Wak'a altarninkunatan ñut'unqa kutasqa isku rumita hina. Asera diosaq rikch'aynin yupaychana k'ullutan ch'usaqyachinqa, incienso q'apachina altarkunatapas lliwtan thuninqa, chaykunawanmi Jacobpa mirayninpa huchan pampachasqa kanqa, llapan huchankunapas pichasqan kapunqa. 10Allin perqayoq llaqtan raqay-raqay qhepapun wikch'usqa wasi hina, mana runayoq purun hina. Uywa michinan chayqa kapun, chaypin uywakuna puñuran, mallki raphikunatan mikhun. 11Mallkiq k'allmanqa ch'akispan p'akikun, warmikunataq chayta huñuspa kanaykunku. Kay llaqtaqa mana k'atay yuyayniyoqmi, chayraykun Kamaqninpas paytaqa mana llakipayanchu, manallataq sumaqtapaschu qhawarin. 12Yaw, Israel runakuna, chay p'unchaymi Señor Diosqa Eufrates mayumanta Egipto qorpapi mayukama cebada saruchiq hinaraq saruchinqa, qankunataqmi ruru hina ch'ulla-ch'ullamanta akllasqa kankichis. 13Chay p'unchaymi hatun trompetata tocanqaku, hinan Asiria suyupi chinkasqakunapas Egipto suyuman apasqakunapas Señor Dios yupaychaq kutimpunqaku Jerusalenpi Ch'uya Orqoman.


text: 1Jesusmi discipulonkunata hinallataq chaypi kaq runakunatapas, khaynata niran: 2—Moisespa escribisqan leykunata yachachinankupaqqa autorizasqa karanku, fariseo religionniyoq runakuna, hinallataq leykunata yachachiq runakunallapiwanmi. 3Chaymi qankunaqa paykunapa yachachisqanta, sonqoykichispi waqaychaspa kasukunaykichis. Ichaqa amataqyá paykunapa imapas ruwasqankutaqa qatipakunkichishchu. Paykunaqa manan yachachisqankutaqa ruwayman churankuchu. 4Hinaspapas paykunaqa runakuna cumplinanpaqmi sasa kamachikuykunata kamachinku. Ichaqa manan ni huk dedollankuwanpas yanapankuchu chay kamachisqankuta runakuna cumplinankupaqqa. 5Paykunaqa runakuna rikunallanpaqmi imatapas ruwanku. Chaymi llapallan runakuna rikunanpaq, qaramanta ruwasqa p'alta cintakunapi Bibliamanta textokunata escribispanku, mat'enkupi hinallataq brazonkupi watakunku. Hinallataqmi allin adornasqa k'ancharishaq p'achakunawan p'achakunkupas, (saynapi runakuna rikuspa “waq runaqa Diosta kasukuqmi”, nispa ninankupaq). 6Hinaspapas paykunaqa Diosmanta yachachina sinagoga wasiman rispankupas, otaq fiestakunaman mikhunankupaq rispankupas, sumaq atiendesqa kaytan munanku. Hinallataqmi allinnin asientokunallapi tiyaytapas munanku. 7Hinaspapas paykunaqa mercadokunapipas runakuna ancha respetowan rimayukuspa “yachachikuq”, nispa ninankutan munanku. 8Qankunaqa amayá saynachu kaychis. Qankunaqa amayá permitiychishchu runakuna “yachachikuq” nispa nisunaykichistaqa. Yachachiqniykichisqa noqallan kani, hanaq pachamanta hamuq Cristo kasqayrayku. Chaymi qankunaqa llapaykichispas wawqentin hinalla kankichis. 9Hinaspapas qankunaqa amayá kay pachapiqa ni pi (yachachikuq) runatapas ninkichishchu: “Taytay” nispaqa. Qankunapa cheqaq Dios Taytaykichisqa ch'ullallan. Payqa hanaq pachapin kashan. 10Qankunaqa amayá permitiychishchu “Kamachikuq” nispa runakuna nisunaykichistaqa. Qankunapaqqa, noqa Diosmanta Hamuq Salvadorllan kamachiqniykichisqa kani. 11Qankuna ukhupi aswan más importante kaq runaqa, llapaykichista serviqninmi kanan. 12Pipas paytukusqa kaspa wakinninmanta aswan más importante kayta munaqqa, humillasqan kanqa. Ichaqa pipas humillakuspa wakinninta serviqmi, hatunchasqa kanqa. 13Ay, ¡imaynaraq kankichis ishkay uya fariseo religionniyoq runakuna, hinallataq leykunata yachachiq runakunapas! Qankunaqa manan dejankichishchu runakuna Diospa gobiernasqan sumaq glorianman haykunantaqa. Nitaqmi qankunapas haykunkichishchu, nitaq wakintapas haykunanta munankichishchu. 14Ay, ¡imaynaraq kankichis ishkay uya fariseo religionniyoq runakuna, hinallataq leykunata yachachiq runakunapas! Qankunaqa viudakunapa wasintan qechushankichis. Saynata ruwashaspapas una-unaytaraqmi orakushankichis, allin runakuna hina rikusqa kanaykichispaq. Chayraykun qankunaqa ancha-ancha castigasqa kankichis. 15Ay, ¡imaynaraq kankichis ishkay uya fariseo religionniyoq runakuna, hinallataq leykunata yachachiq runakunapas! Qankunaqa tukuy lawman rispaykichismi, religionniykichisman iñinanpaq runakunata rimapayamushankichis. Chay runakunata convencerachispan infiernoman pusashankichis, qankunamanta ishkay kuti mastaraq castigasqa kanankupaq. 16Ay, ¡imaynaraq kankichis runakunata pusaq ñawsakuna! Qankunan ninkichis: “Sichus pipas templopa sutinta oqarispa juramentota ruwaqqa, chay juramento ruwasqantaqa dejallanmanmi. Ichaqa sichus pipas templo ukhupi qori waqaychasqankupa sutinpi juramentota ruwaqmi, cumplinanpuni”, nispa. 17¡Qankunaqa mana yuyayniyoq ñawsakunan kankichis! Diospaq separasqa qoriqa, templo ukhupi kasqanraykullan ch'uyanchasqa. Ichaqa Dios yupaychana templon aswan más importante chay templo ukhupi qorimantaqa, chay qorita ch'uyanchasqanrayku. 18Hinaspapas qankunaqa nillankichistaqmi khaynata: “Sichus pipas altarpa sutinta oqarispa juramentota ruwaqqa, chay juramento ruwasqantaqa dejallanmanmi. Ichaqa sichus pipas altarpa hawanpi ofrenda waqaychasqankupa sutinpi juramentota ruwaqmi, cumplinanpuni”, nispa. 19¡Mana yachayniyoq ñawsakuna! ¿Mayqentaq aswan más importanteri, ofrendachu icha Diospaq ofrendata churana altarchú? Ofrendamanta aswan más importanteqa Diospa altarninmi. 20Pipas altarpa sutinpi juramentota ruwaspaqa, manan altarllamantachu juramentotaqa ruwashan, aswanqa altarpa hawanpi kaqkunamantawanmi. 21Hinallataq, sichus pipas templorayku juramentota ruwaspaqa, manan templollamantachu juramentotaqa ruwashan. Aswanqa Diosmantawanmi juramentotaqa ruwashan, chay templopi Diospa presencian kasqanrayku. 22Saynallataqmi hanaq pachapa sutinpi juramentota ruwaqpas, Diospa tiyanan trononmantawan, hinallataq chay tronopi tiyaq Diosmantawanmi juramentotaqa ruwashan. 23Ay, ¡imaynaraq kankichis ishkay uya fariseo religionniyoq runakuna, hinallataq leykunata yachachiq runakunapas! Qankunan diezmota qonkichis yerba buenamanta, anismanta, hinaspa cominosmantawan ima. Ichaqa Diospa kamachisqankunataqa manataqmi ruwaymanqa churankichistaqchu. Diosqa kamachiranmi khaynata: “Runamasiykichispa favorninpi imatapas allinta ruwaychis. Ancha khuyapayakuq kaychis. Hinallataq Diospa kamachikusqankunatapas llapanta kasukuychis”, nispa. Kay kinsantin kamachikuykunatan ruwanaykichis, wakin kamachikuykunatapas mana qonqaspalla. 24¡Runakunata pusaq ñawsakuna! ¡Qankunaqa tomanaykichisman urmaykuq ch'uspichatapas suysunkichismi. Caballomantapas aswan más hatunkaray camello animaltan ichaqa, enterollanta millp'unkichis! 25Ay, ¡imaynaraq kankichis ishkay uya fariseo religionniyoq runakuna, hinallataq leykunata yachachiq runakunapas! Qankunaqa tazatapas platotapas hawallantan maqchinkichis. Ichaqa ukhunñataqmi qenllillaña kashan. Saynallataqmi qankunaqa runakuna rikunallanpaq allin cambiasqa kashankichis. Ichaqa sonqoykichistaqmi ancha qenllillaña kashan, suwakusqaykichiskunawan, hinallataq mana allin ruwasqaykichiskunawan ima. 26¡Fariseo religionniyoq ñawsa runakuna! Primertaqa tazatapas platotapas ukhuntaraqyá allinta maqlliychis, saynapi hawanpas ukhunpas limpio kananpaq. 27Ay, ¡imaynaraq kankichis ishkay uya fariseo religionniyoq runakuna, hinallataq leykunata yachachiq runakunapas! Qankunaqa, runakuna qawarinallanpaqmi sumaq cambiasqa kashankichis, imaynan panteonpi nichupa hawanpas sumaq yuraqwan pintasqa hina. Ukhuykichistaqmi ichaqa wañusqakunapa tullunwan, hinallataq tukuy qenllikunawan hunt'asqa kashan. 28Qankunaqa llapallan runapa rikunallanpaqmi, allinta imatapas ruwaq tukushankichis. Sonqoykichispin ichaqa ishkay uya mana allin ruwaq runakuna kashankichis. 29Ay, ¡imaynaraq kankichis ishkay uya fariseo religionniyoq runakuna, hinallataq leykunata yachachiq runakunapas! Qankunaqa Diosmanta willakuq ñawpaq profetakunapa p'ampakusqan sepulturankunapa hawanpin sumaq perqakunata hatarichishankichis. Hinallataq allin justo runakunapa sepulturankunatan sumaqta adornashankichis. 30Hinaspapas qankunaqa ninkichismi khaynata: “Sichus chay profetakunapa tiemponpi kawsaykuman karan chayqa, manan noqaykuqa permitiykumanchu karan, chay ñawpaq profetakunata, wañuchinankutaqa”, nispa. 31Ichaqa, saynata nishaspaykichispas, qankunaqa chay ñawpaq profetakunata wañuchiq runakunawan igualmi kashankichis. 32¡Qankunapas tukupaychisyá, profetakunata wañuchiq ñawpaq runakunapa qallarisqanta! 33¡Mach'aqwaypa miraynin hina runakuna! (Qankunaqa llulla runakunan kankichis. Mach'aqwaypa venenon hinan qankunapa simiykichismantaqa lloqsimun). Chaymi niykichis, ¡qankunaqa nina rawray infiernomantaqa manan ayqekunkichishchu! 34Noqan mandamusaq qankunaman Diosmanta willakuq profetakunata, ancha yachayniyoq runakunata, hinallataq Diosmanta yachachiq runakunatapas. Ichaqa paykuna hamuqtinmi, wakintaqa qankuna wañuchinkichis, otaq cruzkunaman chakatankichis. Wakintataqmi sinagoga wasikunapi p'anankichis. Wakintañataqmi llaqtan-llaqtan qatikachankichis. 35Chayraykun qankunaqa allin runakunata kay pachapi wañuchisqaykichismanta culpayoq kankichis, Cainpa wawqen Abelmanta qallarispa asta Berequiaspa wawan Zacarías profetapa wañuchisqankukama. Zacarías profetaqa wañuchisqa karan, sacrificio ruwana altarmanta temploman haykuna punkuq ladonpin. 36Cheqaqtapunin niykichis, chay llapallan castigokunaqa kunan tiempopi kawsaq runakunamanmi chayamusunkichis profetakunata wañuchisqaykichisrayku, nispa. 37Jerusalén llaqtata qawarispanmi Jesusqa niran: —Ay, ¡Jerusalén llaqtapi tiyaq runakuna! ¡Qankunan Diosmanta willakuq profeta runakunata wañuchirankichis! ¡Saynallataqmi qankunaqa Diospa mandamusqan runakunatapas rumiwan p'anashaspalla wañuchirankichis! ¡Noqaqa maytan munarani qankuna huñuykuyta, imaynan huk wallpapas chiwchichankunata raphran ukhupi huñuykun chay hinata! Ichaqa manan munarankichishchu huñuykunaytaqa. 38Chayraykun Diosta yupaychanaykichis templopas, hinallataq llaqtaykichispas, wasiykichispas wikch'usqa kanqa. 39Cheqaqtapunin niykichis, manañan rikuwankichishñachu kutimunay tiempo chayamunankama. Chay tiempo chayamuqtinñan ninkichis: “Alabasqayá kachun Diospa Sutinpi Hamuq Salvadorqa”, nispa.


text: 1Lamar qochapa patanpi aqo-aqo pampamanmi chayarayku. Hinaspan chayraq yacharayku, chay lugarqa lamar qochapa chawpinpi Malta sutiyoq isla kasqanta. 2Hinaqtinmi chay islapi tiyaq runakunaqa, khuyapayawaspanku, allinta atiendewaranku. Hinaspan paykunaqa nishuta chirimuqtin, hinallataq para-paramuqtin, q'oñikunaykupaq ninata ratachiranku. 3Chaypin Pabloqa llant'ata pallamuspa ninaman churasharan. Hinaqtinmi qonqayllamanta venenoyoq mach'aqway nina rawraymanta ayqekamuspa, Pablopa makinta kanirparan. 4Chaymi chay islapi tiyaq runakunaqa, Pablopa makinpi chay mach'aqwayta warkulayaqta rikuspanku, khaynata ninakuranku: —Kay runaqa runa wañuchiq imapashchá. Lamar qochapi wañunanmanta salvakushaqtinpas, justicia ruwaq mamachaqa manan munanchu kay runa kawsanantaqa, nispanku. 5Hinaqtinmi Pabloqa, chay kaniqnin mach'aqwayta nina rawrashaq ukhuman wikapaykuran. Ichaqa Pablotaqa manan ni imanaranpashchu chay mach'aqwaypa venenonqa. 6Hinaqtinmi chaypi kaq runakunaqa suyaranku, Pablo punkipakuspa otaq pampaman wikapakuspa wañunanta. Ichaqa unayta suyashaqtinkupas, Pabloqa manan wañuranchu. Chaymi paykunaqa piensaranku, Pabloqa huk dios kananpaq. 7Chay lugarpa cercanpin Publio sutiyoq runapa hacienda allpankuna karan. Payqa chay islapi gobiernaqmi karan. Paymi (wasinpi) sumaqta chashkiwaspanku, kinsa p'unchaw samachiwaranku. 8Hinaqtinmi chay p'unchawkuna Publiopa papanqa fiebrewan, hinallataq diarreawan ima camapi onqosharan. Chaymi Pabloqa chay onqoqpa kasqanman haykuspa, Diosmanta mañakuran. Hinaspan makinta chay onqoqpa hawanman churayuqtin, payqa sanoyaran. 9Hinaqtinmi chay sanoyachisqanta yacharuspanku, chay islapi tiyaq llapallan onqosqa runakunapas Pablo sanoyachinanpaq hamuranku. Hinaqtinmi Pabloqa paykunatapas sanoyachiran. 10Saynallataqmi paykunapas ancha allinta atiendewaranku. Hinaspan chay islamanta ripuspa apakunaykupaqpas, tukuy imaymana necesitasqaykuta qowaranku. 11Kinsa killa chay Malta sutiyoq islapi kasqaykumantan, noqaykuqa huk barcoman qespirayku viajeta continuanaykupaq. Chay barcoqa ñawpaqtaraqmi Alejandría llaqtamanta chayamuran; hinaspan paray tiempo pasanankama chay Malta islapi qepakuran. Chay barcopa ñawpaqninpin, ishkay diosninkupa imagennin churasqa karan: “Cástor” hinallataq “Pólux”. 12Hinaspan Siracusa llaqtaman chayaspayku, chaypi kinsa p'unchaw qepakurayku. 13Chay llaqtamanta lloqsispaykutaqmi, lamar qochapa patanta muyurispayku, Regio nisqa sutiyoq llaqtaman chayarayku. Paqarisnintin p'unchawñataqmi, uraymanta wayra wayramuqtin chay p'unchawlla lamar qochapa patanpi Puteoli llaqtaman chayarayku. 14Chay llaqtapin tarirayku Jesucristopi creeq wawqenchiskunata. Hinaqtinmi paykunaqa valekuwaranku, huk semana paykunawan kushka qepakunaykupaq. Chaymantañan Roma llaqtamanqa rirayku. 15Hinaqtinmi Roma llaqtapi wawqenchiskunaqa ña yacharankuña, noqayku chay llaqtaman chayanaykuta. Chaymi paykunaqa taripamuwaranku Apio sutiyoq plazaman, wakinñataq “Kinsa Taberna” sutiyoq lugarkama. Hinaqtinmi chaypi wawqenchiskunata rikuspan, Pabloqa Diosman graciasta qospa, anchata kusikuran. 16Roma llaqtaman chayaruqtiykutaqmi, Pablota apaq capitán Julioqa chay llaqtapi soldadokunapa jefenman llapallan presokunata entregaran. Ichaqa Pablotañataqmi huk soldadowan cuidachispanku, huk wasipi tiyananta permitiranku. 17Kinsa p'unchaw pasaruqtintaqmi, Pabloqa Roma llaqtapi tiyaq Israel nacionniyoq liderkunata waqyachimuran, tiyasqan wasiman hamunankupaq. Chayman llapallanku chayaramuqtinkutaqmi, Pabloqa paykunata niran: —Wawqeykuna, noqaqa llaqtanchispa contranpiqa, nitaq ñawpaq abuelonchiskunapa costumbrenkupa contranpiqa manan ni imatapas ruwaranichu. Sayna kashaqtiypas, Jerusalén llaqtapi wakin kamachikuqkunan Roma llaqtamanta autoridadkunaman presota entregawaranku. 18Hinaqtinmi Roma llaqtayoq autoridadkunaqa yapa-yapamanta tapupayawaranku. Ichaqa wañuchiwanankupaq hina mana ni imatapas tariwaspankun, noqataqa kacharipuwayta munaranku. 19Ichaqa Israel nacionniyoq wakin runakunañataqmi mana munarankuchu noqata kacharipuwanankutaqa. (Aswanmi paykunaqa acusawaranku wañuchiwanankupaq). Chayraykun noqaqa Roma llaqtapi rey César juzgawananpaq mañakuspa, exigerani. Ichaqa manan noqaqa ni ima problematapas Israel nación llaqtanchispa contranpiqa hatarichiyta munanichu. 20Chayraykun noqaqa qankunata waqyachimuraykichis, qankunawan parlanaypaq. Noqaqa Israel nación llaqtanchispa suyakusqan Salvawaqninchis Cristo hamusqanmanta willakusqayraykun, kay cadenawanqa cadenasqa kashani, nispa. 21Hinaqtinmi Israel nacionniyoq liderkunaqa contestaspa niwaranku: —Noqaykuqa manan ni ima cartatapas Judea provinciamantaqa qanpa contraykipiqa chashkiraykuchu. Nitaqmi ni mayqen llaqtamasinchispas, kay llaqtaman hamuspaqa, qanpa contraykipiqa ni ima mana allintapas willawarankuchu. 22Ichaqa munaykun qan kikiyki piensasqaykiman hina niwanaykikuta. Noqaykuqa uyariykun huk falso religionpi creeq runakunapa contranpi tukuy lawpi rimasqankumantaqa, nispanku. 23Chaypi parlaruspankun, paykunaqa huk p'unchawta akllaranku, kaqmanta parlanankupaq. Chaymi Israel nacionniyoq ashka runakunaqa, Pablopa kasqan wasiman hamuranku. Hinaqtinmi Pabloqa achiqaymantapacha asta tardekama Moisespa escribisqan leykunamanta, hinallataq Diosmanta willakuq profetakunapa escribisqanmantawan ima yachachiran, Diospa sumaq gobiernananmanta, saynapi paykunapas Jesucristopi creenankupaq. 24Chaymi wakin runakunaqa Pablopa willasqankunapi allinta creeranku. Ichaqa wakinñataqmi chay willakusqankunapiqa mana creerankuchu. 25Hinaqtinmi chay runakunaqa paykunapura mana acuerdoman haykuyta atispanku, ripuyta qallariranku. Chaymi ripushaqtinkuña, Pabloqa paykunata niran: —Santo Espirituqa allintan ñawpaq abuelonchiskunaman profeta Isaiasnintakama, khaynata niran: 26“Kay Israel nacionniyoq runakunaman rispayá, khaynata nimuy: Qankunaqa uyarishaspaykichispas manan entiendenkichishchu. Qankunaqa qawashaspaykichispas manan rikunkichishchu. 27Qankunapaqa sonqoykichismi rumi hina kashan. Qankunapaqa ninriykichispas upayasqan kashan. Qankunapaqa ñawiykichismi ñawsayasqa kashan. Chaymi qankunaqa mana ni entiendeytapas, ni rikuytapas, ni uyariytapas atinkichishchu. Hinaspapas qankunaqa manan noqaman kutirikamuytaqa munankichishchu. Qankunaqa manataqmi noqapa sanoyachinaytapas munankichishchu”, nispa 28Saynaqa yachaychisyá, Diosmanta kay allin willakuykunaqa, huk law nacionniyoq runakunamanmi willasqa kanqa. Chaymi paykunaqa aswan uyarinqaku, nispa. 29Saynata Pablo niqtintaqmi, Israel nacionniyoq runakunaqa, paykunapura nishuta discutinakuspanku, Pablopa kasqanmanta lloqsipuranku. 30Pabloqa chay alquilasqan wasipin ishkay wata qepakuran. Hinaspan chay wasipi chashkiran payman visitaq llapallan hamuq runakunata. 31Chay wasipin Pabloqa mana manchakuspa, Diospa sumaq gobiernananmanta, hinallataq Señor Jesucristomantapas yachachiran. Hinaspapas Pablotaqa manan ni pipas hark'aranchu, Señor Jesucristomanta runakunaman yachachinantaqa.


text: 1Sarviaq churin Joabtaq Absalonmanta Davidpa llakipakushasqanta repararqan, 2hinaspan payqa kacharqan Tecoa llaqtaman huk yuyaysapa warmita maskhamunanpaq. Pusamuqtintaq warmita nirqan: –Valekuykin llakisqa wañuchikuq hina yana p'achawan churakunaykita. Amataq q'apaq hawinawan hawikuychu, aswanpas wañuqninmanta unayña llakikushaq warmi hinan rinki. 3Hinaspan reyman asuykunki, ñoqataq yachachisqayki imatachus ninaykipaq, nispa. Tukuy imatachus chay warmi rimanantaqa Joabmi yachachirqan. 4Hinan warmiqa reyman haykurqan, manchakuywan pampakama k'umuykukuspa nirqan: –¡Reyníy, yanapaykuway! nispa. 5Reytaq tapuykurqan: –¿Iman kashan? nispa. Paytaq kutichirqan: –Qosaymi wañukapun, viuda warmin kani. 6Churiykunan iskay karqan. Paykunan campopi maqanakusqaku, mana pipas amachaykuq kaqtintaq, hukkaqnin hukninta wañurqachisqa. 7Chaymi kunanqa llapa ayllu ñoqata huchachashawan: Wawqen wañuchiq churiykita hap'ichiwayku, wawqen wañuchisqanmanta wañuchisaqku, nispa. Herederota wañuchipuqtinqa mana piniyoqchá qhepapusaq, manataq qosaypa sutinta apaqpas kay pachapi kanqañachu, nispa. 8Hinan reyqa warmita nirqan: –Ripuy wasiykita, ñoqaña niwasqaykitaqa unanchasaq, nispa. 9Chaymi warmiqa nirqan: –Señor reyníy, ñoqa familiaypiwan kaymanta ima mana allinpas kaqtinqa huchachasqa kasaqku, ichaqa qanpas aylluykipas manan kaymantaqa huchayoqchu kankichis, nispa. 10Reytaq nirqan: –Pipas contraykipi rimaqtinqa pusachimuway, hinan manaña imanisunkipaschu, nispa. 11Chaymi warmiqa nillarqantaq: –Valekuykin, reyníy, Diosniyki Señor Diosmanta mañakuy amaña aylluy vengakuspa churiyta wañuchinanpaq, mana hina kaqtinqa aswan mana allinmi kawanman, nispa. Reytaq kutichirqan: –Señor Diospa sutinpin jurani, churiykitaqa manan imananqakupaschu, nispa. 12Hinan warmiqa nirqan: –Huk simillatawan niykusqayki, Señor reyníy. Reytaq: –Niway, nirqan. 13Warmitaq nirqan: –Chay simita rimarispaqa qan kikiykin huchachakunki: Ayqepuq churiyqa manañan kutimpunqachu, nispa kamachikuspayki. ¿Imaynan chay rimaytaqa Diospa llaqtan contra yuyaykunki? 14Llapan wañuq runa kanchis, hallp'aman unu hich'asqapas manaña hoqarichikunchu chay hina. Manan pitapas Diosqa wañuchinchu, aswanpas payqa wakichinmi qarqosqaq kutimpunanpaq. 15Chaykunataqa rimapayayki reyníy, runakuna manchachiwaqtinmi, chaymi nirqani: Reyta valekusaq, payqa mañakusqayta ruwanqapaschá, nispa. 16Rey uyariykuwanqa chayqa kacharichiwanqan ñoqata churiytawan, wañuchispa Diospa hallp'anmanta ch'usaqyachiway munaq runamanta. 17Hinallataq yuyaykurqani: Señor rey rimaykuwaqtinqa, sonqochasqa kasaq, nispa. Qanqa Diospa angelnin hinan kanki, allinkaqta mana allinkaqmanta t'aqaq kaspayki. Diosniyki Señor Dios qanwan kachun, nispa. 18Hinan Davidqa warmita nirqan: –Tapusqayta ama llullakuspa cheqaq-kayman hina willaykuway, nispa. Warmitaq: –Niway, señor rey, nirqan. 19Chaymi reyqa nirqan: –¿Manachu tukuy chaykunaqa Joabpa yuyaychasqan kashan? nispa. Paytaq kutichirqan: –Arí, señor reyníy, manan llullakuymanchu, cheqaqtan ninki, oficialniyki Joabpunin chay nisqay simikunataqa yachachiwaspa kamachiwarqan qanman ninaypaq. 20(Payqa chaykunata rimarqan reypa churin karupi kashasqanmanta allichakunanta munaspan). Qanqa reyníy, Diospa angelnin hina yachayniyoqmi kanki, tukuy kay suyupi ima kasqantapas yachankitaq, nispa. 21Hinan reyqa Joabta waqyachirqan, hinaspa nirqan: –Allinmi yuyaykusqayki. Phaway Absalón waynata kutichimpuy, nispa. 22Joabtaq qonqoriykukuspa pampakama k'umuykukurqan, hinaspa reyta nirqan: –Señor Dios saminchasunki, kunanmi yachani sumaqta qhawariwasqaykita, mañakusqayta usqhaylla uyariykuwasqaykipi, nispa. 23Hinan payqa Gesur llaqtata pasarqan, Absalontataq Jerusalenman pusamurqan. 24Reytaq ichaqa nirqan: –Wasinta ripuchun, manan rikuyta munanichu, nispa. Hinan Absalonqa wasinta ripurqan, manataq reyman haykurqanchu. 25Absalonqa umamanta chakikama munay sikllan karqan. Israel suyupiqa manataqmi pay hina ancha sumaq rikch'ayniyoqpas reqsisqapas karqanchu. 26Sapa watan chukchanta rutuchikuq sinchita llasaqtin, chay chukchan iskay kilo hina reypa pesananpi pesaq. 27Absalonpaqmi nacerqan kinsa churikuna, huk sumaq rikch'ayniyoq ususinpiwan, sutintaq Tamar karqan. 28Absalonqa iskay watan Jerusalenpi tiyarqan, manataq reywan tupaqchu. 29Chaymantataq Absalonqa Joabta waqyachirqan reyman kachananpaq, Joabtaq mana hamuyta munarqanchu. Chaymi huktawan waqyaqta kacharqan, paytaq manapuni hamuyta munarqanchu. 30Hinan Absalonqa kamachinkunata nirqan: –Joabpa cebada chakranmi ñoqaqwan kuska kashan. ¡Chayta ninawan kanaykamuychis! nispa. Paykunataq nisqanta hina ruwarqanku. 31Hinan Joabqa Absalonpa wasinta phawarirqan: –¿Imanaqtinmi kamachiykikuna chakrayta ninawan kanaykun? nispa. 32Absalontaq kutichirqan: –Hamunaykipaqmi waqyaqta kachamurqayki, hinaspa reyman kachayta munarqayki: ¿Imapaqmi Gesur llaqtamanta kutimuni? Hina haqaypi kakushayman karqan, nispa nimunaykipaq. Chay hinaqa, kunanmi reywan tupayta munani, huchay kanraq chayqa, wañuchiwachun, nispa. 33Hinan Joabqa reypa wasinta rispa chay nisqanta willamurqan, chaymi reyqa Absalonta waqyarqan. Paytaq rispa, reypa ñawpaqenpi pampaman k'umuykukurqan. Hinan reyqa Absalonta sumaqta chaskispa much'aykurqan.


text: 1Davidpa churin Salomonwanmi Señor Diosqa kasharqan, anchatapunitaq hatuncharqanpas, chaymi Salomonqa kamachikuyninta suyuntinpi allinta takyachirqan. 2Salomonmi waqyachirqan waranqa soldadoq umallinkunata, pachak soldadoq umallinkunata, juezkunata, Israelpi llapan ayllu umallikunatawan. 3Hinaspan llapan huñuykusqa runakunapiwan Gabaón orqopi yupaychana cheqasta rirqan, chaypin kasharqan ch'inneqpi Señor Diospa kamachin Moisespa ruwasqan Dioswan Tupana Karpa. 4Davidqa Diospa arcantan aparqan Quiriat-jearimmanta Jerusalén llaqtaman, chaypin arcapaq huk karpata sayarichirqan. 5Hurpa churin Uriq churin Bezaleelpa ruwasqan bronce altartaq ichaqa Gabaón orqopi Señor Dioswan Tupana Karpaq ñawpaqenpi kasharqan. Hinan Salomonqa llapan huñuykusqa runakunapiwan Señor Diosta chaypi yupaycharqanku. 6Salomonqa Señor Dioswan Tupana Karpa qayllapi kashaq bronce altarmanmi qayllaykurqan, hinaspan Señor Diospa ñawpaqenpi waranqa ruphachina sacrificiota haywarqan. 7Chay tutan Diosqa Salomonman rikhurispa nirqan: –Ima munasqaykita mañakuway, ñoqataq qosqayki, nispa. 8Hinan Salomonqa kutichirqan: –Qanqa tukuy tiempon David taytayta munakurqanki, chaymi ñoqata taytaypa rantinpi reyta churawarqanki. 9Chay hinaqa, Diosniy Señor Dios, David taytayman prometesqayki simita hunt'allaypuni, qanmi churawarqanki mana yupay atiy sinchi askha llaqtaykiq reynin kanaypaq. 10Qoykuway yachayta, allin yuyaytawan kay llaqtaykiq allin umallin kanaypaq, mana chayqa manan pipas kay hatun llaqtayki kamachiyta atinmanchu, nispa. 11Hinan Diosqa Salomonta nirqan: –Chay hinatataq sonqoykipi yuyaykunki, manataq mañakuwankichu qhapaq kayta, kawsaykunata, mentasqa kayta, unay kawsayta, awqaykikunaq wañunantapas, aswanpas mañakuwanki yachayta allin yuyayllatawan llaqtayta kamachinaykipaq chayqa, 12qoykin yachayta allin yuyaytapas. Qollaykitaqmi qhapaq kayta, kawsaykunata, mentasqa kaytapas, chayraykun qanmanta ñawpaqtaqa mana qan hina rey karqanchu, manataqmi qhepaykitapas kanqachu, nispa. 13Chaymantataq Salomonqa Gabaón orqopi yupaychana cheqaspi Señor Dioswan Tupana Karpamanta Jerusalenman kutipurqan, hinaspa Israel suyuta kamachirqan. 14Salomonqa huñurqan waranqa tawa pachak carretakunata, chunka iskayniyoq waranqa caballokunatawan, hinaspan wakinta maqanakuypaq carretakuna waqaychana llaqtakunaman apachirqan, wakintataq Jerusalén llaqta qayllapi waqaycharqan. 15Rey Salomonqa sinchi askhatan Jerusalenpi qorita qolqeta rumita hinaraq hunt'aykachirqan, cedro kurkutapas Shefela moqo-moqopi k'ita higos sach'ata hinaraq. 16Salomonpa rantiqninkunaqa Muzrimanta Ciliciamantawanmi caballokunata paypaq rantirqanku. 17Egiptomanta rantisqa huk carretaqa valerqan soqta pachak qolqen, huk caballotaq pachak phisqa chunka qolqe. Llapan Het reykunapas Siria reykunapas Salomonpa rantiqninkunamantan rantikurqanku.


text: 1Ama phiñakuychu sajrata ruwajkunarayku, amataj envidiakuychu sajrata ruwajkunamanta. 2Paykunaqa ichhu jina usqhayllata ch'akinku, qhora jinallataj qawinku. 3Tata Diospi atienekuy, allin kajtataj ruway. Kay jallp'api kawsakuy, Tata Diosta ni jayk'aj wasanchaspa. 4Tata Diosta munakuspa mayta kusikuy, Paytaj sonqoykej munasqanta qosonqa. 5Tata Diospa makisninman kawsayniykita churay. Paypi atienekuy, Paytaj yanapasonqa. 6Cheqan kayniykita, cheqan ruwasqaykitawan chawpi p'unchaypi inti k'anchan, ajinata k'ancharichenqa. 7Ch'inlla kakuy Tata Diospa ñawpaqempi. Suyakuy pacienciawan Pay yanapanasunta. Ama phiñakuychu pitapis allin risqanrayku, nitaj sajrata wakichikojkunamantapis. 8Phiñasqa kayta saqey, qhesachaytaj; amapuni phiñakuychu, imaraykuchus chaywanqa aswan mana allinman chayanki. 9Sajra runasqa kay jallp'amanta chinkachisqa kanqanku. Tata Diospi suyakojkunarí kay pachata herenciapaj jap'enqanku. 10Tumpamantawanqa manaña sajra runas kanqankuchu; may jinata mask'aspapis, manaña paykunata tarinkiñachu. 11Llamp'u sonqoyojkunatajrí kay pachata herenciata jina jap'enqanku, allin kawsaypitaj kusisqa kanqanku. 12Juchasapaqa cheqan runaj contrampi sajra imasta wakichin, chejnikuywantaj rikuyta mana atinchu. 13Tata Diostajrí juchasapamanta asiykukun, imaraykuchus yachan sajrapajqa horan chayamunantaña. 14Sajra runasqa espadankuta orqhokunku, flechankutataj wakichinku urmachinankupaj, wañuchinankupajtaj wajchasta, llamp'u sonqoyojkunata, allin kawsayniyoj runastawan. 15Chay espadarí paykunaj sonqollankutataj t'ojsiykonqa, flechasninkutaj p'akirakonqa. 16Cheqan runaj pisi kapuynenqa aswan allin, qhapaj sajra runaj ashkha kapuyninmanta nisqaqa. 17Tata Diosqa sajra kajkunata tukuchenqa, allin runastatajrí sumajta sayachenqa. 18Mana juchayoj kawsajkunata Tata Diosqa waqaychan. Paykunaj herenciankoqa wiñaypaj kanqa. 19Sajra p'unchaypi mana p'enqachisqachu kanqanku; yarqhay kajtintaj, sajsachisqa kanqanku. 20Sajra runasqa ch'aki qhora jina larwanqanku. Tata Diospa enemigosnimpis q'oshñi jina chinkanqanku. 21Sajra runaqa manukuspapis, mana qopunchu, allin runarí khuyaspa tukuy sonqo jaywarin. 22Mayqenkunatachus Tata Dios bendecin, chaykunaqa kay pachata herenciapaj jap'enqanku. Pikunatachus maldecin, chaykunaqa chinkarparichisqa kanqanku. 23Tata Diosqa runa maynintachus purinanta rikuchin, Paypa munasqan ñanmantaj churan. 24Runaqa urmaspapis, mana urmasqachu qhepakonqa, imaraykuchus Tata Diosqa makinmanta jap'in. 25Noqa wayna karqani, kunantaj machuña kani; ni jayk'ajpis k'acha runataqa wijch'usqata rikorqanichu, nitaj wawasnintapis khuyayta mañakojtaqa. 26Khuyakullampuni payqa, imatapis mañarillampuni, wawasnintaj bendición kanku. 27Sajra kajmanta karunchakuy, allin kajtapuni ruway, wiñaypajtaj kawsakunki. 28Tata Diosqa cheqan kajta munakun, manataj qonqapunchu Paypaj t'aqasqa kajkunamanta; sajra runastarí Payqa tukuchin mana wawasniyojta. 29Cheqan runasqa kay pachata herenciankupaj jap'enqanku, chaypitaj wiñaypaj kawsanqanku. 30Cheqan runaqa yachaywan parlan. Allin runapis cheqanta parlan. 31Diospa leynenqa sonqompi kashan; ni jayk'ajpis chakisnin misk'anqachu. 32Sajra runaqa cheqan runata wateqan, wañuchiyta munaspa. 33Tata Diostajrí mana munanqachu paypa makisnimpi urmananta, nitaj saqenqachu pikunapis juchachanankuta. 34Tata Diosta kasuy, Paypi suyakuy, Paytaj jatunchasonqa, kay pachata herenciapaj qosonqa. Ñawisniykiwan rikunki sajra runaspa urmasqankuta. 35Sajra runata rikuni, jatun sach'a jina sinch'ita sayasqanrayku mayta wapuykachajta. 36Chantá ujllata chinkaporqa. Mask'arqani, manataj tarerqanichu. 37Cheqan runata, llimphu kawsayniyoj runatawan reparay; paypajqa allin kawsay kanqa. 38Mana kasukoj runasrí pampachasqa kanqanku, juchasapastaj tukuchisqa kanqanku. 39Cheqan runaspaj salvacionqa jamun Tata Diosmanta. Llakiy tiempopi Paymin jark'akojninkoqa. 40Tata Diostaj mana allin kajmanta llusp'iyta yanapan. Sajra runasmanta ayqechispa, chay cheqan runasta salvan, imaraykuchus Paypi pakakuyta mask'arqanku.


text: 1Kaywanqa kinsa kutitañan qankunamanqa visitaq hamusaq. Saynaqa yuyariychisyá Bibliapi khayna nisqanta: “Pitapas acusanaykichispaqqa necesitakunmi ishkay otaq kinsa testigokuna” 2Hinaspapas qankunamanqa ishkay kaq kutipi visitamuspayqa, ñan q'aqchaspa advertiraykichishña huchallapi kawsasqaykichismanta. Saynallataqmi kunanpas qankunamanta karupi kashaspay, chay huchapi puriqkunata hinallataq llapallaykichistapas kaqllatataq advertimushaykichis. Chaymi noqaqa kaqmanta qankunaman hamuspayqa, huchapi llapallan kawsaqkunata k'araqta q'aqchaspay castigasqaykichis. 3Saynapin qankunaqa reqsiwankichis Señorninchis Jesucristoqa noqantakama rimasqanta. Chaymi niykichis, Jesucristoqa manan pisi atiyniyoq hinachu corregisunkichis. Aswanqa ancha atiyniyoq kasqantan qankuna ukhupi rikuchisunkichis. 4Jesucristoqa atiyniyoq kashaspanpas, mana atiyniyoq hinan cruzpi chakatachikuran. Kunanmi ichaqa Diospa hatu-hatun atiyninwan kawsashan. Chaymi noqaykupas mana atiyniyoq runa hina kashaspaykupas, Señor Jesucristowan huklla kasqaykurayku, Diospa ancha hatun atiyninwan kashayku. Diospa chay atiyninwan kawsaspaykun qankunaman hamusaqku tukuy imata arreglanaykupaq. 5Saynaqa sonqoykichistayá qankunaqa tapuyukuychis, cheqaqtachus Señorninchis Jesucristopi iñishankichis chayta. Sichus cheqaq iñiyniyoq kaspaykichisqa, kikiykichistayá pruebaman churakuychis. ¿Icha manachu yachankichis sonqoykichispi Jesucristo tiyasqanta? Sichus sonqoykichispi Jesucristo mana tiyanchu chayqa, manan qankunaqa cheqaqtachu Diospi creenkichis. 6Saynaqa cuentatayá qankunaqa qokuychis, noqaykuqa Diospa cheqaq wawankuna kasqaykumanta. 7Chayraykun noqaykuqa Diosmanta sapa kutin qankunapaq mañakushayku, saynapi qankuna tukuy mana allin huchakunata ama ruwanaykichispaq. Ichaqa manan kaytaqa mañakushayku runakuna alabawanankupaqchu, aswanqa qankuna allin kaqkunallata ruwaspa, kawsanaykichispaqmi. Hinaspapas noqaykumanqa manan importawankuchu runakuna contraykupi malta rimaqtinkuqa. 8Noqaykuqa Diospa cheqaq yachachikuyninpa contranpiqa manan ni imatapas ruwaytaqa atiykumanchu. Aswanqa imatapas ruwayku Diospa cheqaq yachachikuyninpa favorninpin. 9Chayraykun noqaykuqa ancha kusisqa tarikuyku, qankuna ukhupi humilde runa hina kasqaykuwan. Saynataqa comportakuyku qankuna iñiyniykichispi allin qaqa hina sayanaykichispaqmi. Hinaspapas noqaykuqa qankunapaqmi mañakushayku, iñiyniykichispi wiñarispa, huchapi amaña kawsanaykichispaq. 10Chaymi manaraq visitaq hamushaspay, kay cartata qankunaman escribimushaykichis, saynapi qankunaman hamuspay, k'araqta qankunata ama q'aqchanaypaq. Diosmi noqataqa nombrawaran, atiyniyoq apostolnin kaspay, qankunata kallpanchanaypaq, manan qankunata ishkayachispay, iñiyniykichispi chiriyachinaypaqchu. 11Khuyasqay wawqe panaykuna, kunanmi ichaqa kay cartata escribiyta tukuruspay, qankunamanta despedikamuni. Qankunaqa ancha kusikuywanyá allin kaqkunallata ruwaspa, noqapa nisqaykunata kasukuspaykichis kawsaychis. Tukuy asuntokunamanta acordaspaykichisqa, huk runa hinalla sumaqta rimaspa, acordaykuychis, hawkalla kawsanaykichispaq. Saynata ruwaqtiykichismi, Diosqa khuyakuyninwan hawkallata kawsachisunkichis sapa p'unchaw. 12Qankunaqa sapankamaykichisyá huk sumaq abrazowan otaq huk much'aywan wawqe panantin hina saludaykanakuychis. 13Señor Jesucristopi llapallan creeq masinchiskunan qankunata saludaykamusunkichis, saynaqa chashkiykuychisyá. 14Señorninchis Jesucristoyá qankunataqa bendecisunkichis. Saynallataq Dios Taytanchispa khuyakuyninpas qankunawan kachun. Hinallataq Santo Espiritupas qankunawan kachun. Amén.


text: 1Cesareapi uj runa karqa Cornelio sutiyoj, Italiano nisqa batallompi capitán. 2Cornelioqa Diosta manchachikoj, cheqanta ruwaj runa karqa, wasimpitaj tukuy familianwan khuska Diosta yupaychaj. Payqa tukuy imapi yanapaj wajcha runasta, Diosmantataj mañakuspallapuni kaj. 3Uj kuti, chawpi p'unchay pasayta, mosqoypi jina sut'ita rikorqa Diospa angelninta, maypichus kasharqa, chayman yaykumojta. Chay angelqa nerqa: Cornelio, nispa. 4Corneliotaj angelta qhawarispa, manchachikuywan nerqa: Imatataj munashanki, wiraqochíy? nispa. Angeltaj kuticherqa: Mañakusqasniyki, wajchasta yanapasqasniyki ima Diospa ñawpaqenman chayanku qanmanta yuyarikunampaj. 5Kunanqa Jopeman wakin runasta kachay, wajyamunankupaj Pedro nisqa Simonta. 6Payqa kashan suela ruwaj Simonpa wasimpi, qocha qayllapi. 7Chay parlapayaj ángel ripojtinkama, Cornelioqa wajyarqa iskay kamachisninta, uj sumaj yanapajnin Diosta yupaychaj soldadotawan. 8Paykunaman tukuy imata willaspa, Jope llajtaman kacharqa. 9Q'ayantenqa chay kachas ñanta rishaspa, Jopeman qayllashajtinkuña, Pedro chawpi p'unchaynejta, wasi pata pampalla karqa, chayman wicharerqa Diosmanta mañakoj. 10Yarqhachikuspataj, mikhuyta munarqa. Mikhunata wayk'unankukama, mosqoypi jina rikorqa cielota kicharisqata. Chantá rikullarqataj uj t'impi jina llijllaman rijch'akoj tawantin kantusninmanta watasqata pampaman urayk'amushajta. 12Chay t'impipitaj karqa kay pachapi kaj tukuy laya animales: Tawa chakisniyoj, kataris, p'isqos ima. 13Uj parlamojta uyarerqa: Sayariy Pedro, wañuchispa, mikhuy, nispa nejta. 14Pedrotaj kuticherqa: Manapuni, Señor. Ni jayk'aj mikhorqanichu imachus mana allin kajta, nitaj ch'ichipaj qhawasqa kajtapis, nispa. 15Parlamojtajrí watejmanta nimorqa: Imatachus Dios llimphuchasqantaqa ama ch'ichi niychu, nispa. 16Chay karqa kinsa kutikama, chaymantataj t'impeqa janaj pachaman oqharisqa karqa. 17Pedrorí chayta rikuytawan, t'ukusharqa: Imatataj chay niyta munanri? nispa. Jinallaman Cornelioj kachamusqasnin tapukuspa Simonpa wasin punkukama chayamorqanku. 18Wajyaspataj, tapukorqanku: Manachu kaypi Simón Pedro kashan? nispa. 19Pedro chay rikusqampi yuyashajtillampuni, Espíritu Santo payta nerqa: Kinsa runas mask'ashasunku. 20Kunanqa sayarispa, urayk'uy; ama iskayrayaspa, paykunawan rillay, imaraykuchus Noqamin paykunata kachamuni, nispa. 21Pedrotaj urayk'uspa, chay runasta nerqa: Noqa kani pitachus mask'ashankichej, chay. Imamantaj jamunkichejri? nispa. 22Chantá paykunaqa kuticherqanku: Capitán Cornelio kachamuwayku. Payqa cheqan runa, Diosta manchachikoj. Judiospis payta jatumpaj qhawanku. Diospa angelnintaj Cornelioman nerqa wasinman wajyachisunanta, qampa parlasqaykita uyarinampaj. 23Pedrotaj kachasta wasi ukhuman pusaykorqa, chaypitaj chay tuta puñorqanku. Q'ayantintaj, oqharikuytawan, paykunawan rerqa. Jopepi tiyakoj wakin hermanospis paykunawan rillarqankutaj. 24Qhepan p'unchayqa Cesareaman chayarqanku. Chaypeqa Cornelio paykunata suyasharqa, familianwan, kawsaqesninwan ima. 25Chantá Pedro wasiman yaykushajtin, Cornelio taripaj llojsimuspa, Pedroj ñawpaqenman pampakama k'umuykukorqa payta yupaychanampaj. 26Pedrorí Corneliota aysarispa, nerqa: Sayariy, noqapis qan jina runallataj kani, nispa. 27Pedroqa Corneliowan parlaspa, wasinman yaykorqa, chaypitaj rikorqa ashkha runasta tantasqata. 28Pedrotaj paykunata nerqa: Qankuna yachankichej jina, judiosqa mana tantakuyta atinkuchu mana judío kajkunawanqa. Kunanrí, Dios yachachiwan ama pitapis ch'ichipaj nitaj pisipaj qhawanayta. 29Chayrayku wajyachimuwajtiykichejkama, mana iskayrayaspa jamuni. Kunantaj yachayta munayman imapajchus wajyachiwasqaykichejta, nispa. 30Chantá Cornelio kuticherqa: Tawa p'unchayña kashan, kunan jina samay horasta kay wasipi Diosmanta mañakushajtiy, chayllaman uj qhari ñawpaqeypi rikhurerqa lliphipej p'achayoj. 31Paytaj niwarqa: Cornelio, Dios uyarisunki mañakusqaykita, yuyarikullantaj wajchasta yanapasqaykimantapis. 32Jopeman kachay ari, Simón Pedro nisqata pusachimuy; payqa kashan suela ruwaj Simonpa wasimpi qocha qayllapi, nispa. 33Chay ratopachataj qanman kachamorqani. Qantaj allinta ruwanki kayman jamurispa. Kunanqa kay tukuy kaypi Diospa ñawpaqempi kashayku imatachus kamachisusqanta noqaykuman willanawaykupaj. 34Chantá Pedro parlayta qallarerqa: Cheqamanta reparani, Diosqa mana wakillantachu allimpaj qhawan, 35manachayqa mayqen nacionllamantapis pichá Diosta manchachikoj, cheqa kajtataj ruwaj runatamin Diosqa allin ñawiwan qhawan. 36Uyarinkichejña imatachus Diosqa Israelpa churisninman parlasqanta, tukuypa Señornin Jesucristonejta Dioswan allinyakuy kasqanta willaspa. 37Qankuna yachallankichejtaj tukuy Judeapi imachus kasqanta, Galileamantapacha qallarispa, Juan bautismomanta willasqanmanta qhepaman. 38Yachankichej imaynatachus Diosqa Espíritu Santota, atiytawan qosqanta Nazaret llajtayoj Jesusman. Jesusqa tukuynejta purerqa allinta ruwaspa, sanoyachispataj Kuraj Supaypa atiynimpi tukuy ñak'arejkunata, Dios Paywan kasqanrayku. 39Noqaykoqa testigos kayku chay tukuy imasta ruwasqanta rikuspa, judiospa nacionnimpi, Jerusalén llajtapi ima. Paykunarí Jesusta cruzpi chakataspa, wañucherqanku. 40Chantá Dios Tataqa kinsa p'unchayninman Payta kawsarichimpuspa, munarqa runas payta rikunankuta. 41Chaywampis mana tukuy runamanchu rikhurerqa; noqallaykuman rikhuriwarqayku, pikunachus ñawpajmantapachaña Diospa ajllasqasnin karqayku, testigos jina rikusqaykuta willanaykupaj, chaykunaman. Noqaykoqa Paywan mikhorqayku wañuymanta kawsarimpusqanmantaña. 42Paytaj kamachiwarqayku runasman willanaykuta, rejsichinaykuta ima, kay kikin Jesusta Dios churasqanta kawsajkunata, wañusqastapis juzganampaj. 43Tukuy profetaspis Jesusmanta willarqanku, Paypi tukuy creejkunaj juchasninku sutinnejta pampachasqa kanankupaj. 44Chayta Pedro parlashajtillanraj, Espíritu Santoqa tukuynin uyarejkunaman urayk'amorqa. 45Jopemanta Pedrowan jamoj, creejkuna judiostaj t'ukushaj qhepakorqanku, mana judío kajkunamampis Diosqa Espíritu Santota qosqanmanta. 46Paykunaqa waj parlaykunata parlashajta, Diosta yupaychashajta ima uyarerqanku. 47Chaymantataj Pedro nerqa: Kay runasmanqa noqanchejman jinallataj Espíritu Santo jamun. Atinmanchu pipis jark'ayta ama bautizachikunankupaj? nispa. 48Ajinata Pedro kamacherqa Jesucristoj sutimpi bautizachikunankuta. Creejkunataj mañarikorqanku Pedro uj pisi p'unchayllatapis paykunawan qhepakunanta.


text: 1Re' taq i hat aj Nínive k'ulik chik i rub'an iloq cha naah i sachal taq awach, chakoj taq i aj q'atool chupaam taq ab'eeh. Chab'ak' taq nah atuuq i q'aslaj ch'ihch', cha yejaa' taq awiib' reh i q'aq'inik. 2Re' i QaJaaw Dios naa wo' chik ruye'em kiloq'il i aj Israel, re' taqe i riih rumaam i Jacob. Eh naa wo' chik kehchaam i xq'ucharik keh, naa wo' chik rukanaam taqe chi je' rukab' i pampeet, naa wo' chik ruwachiniik i kitik. 3Re' taqe i soldado okik keh chi q'aq'inik taq cha naah, xa kaq chik i kipulato ch'ihch', je' wo' kiso', xa kiyejaam chik kiib' reh i q'aq'inik. Eh re' i kikawayu xankaaj chik ojik chi q'aq'inik, re' taqe i kikareta xa nqop chik ruq'aq'al, reh ojik chi q'aq'inik. 4Re' taqe i kikareta xak'ul chik kiooj pantaq b'eeh, xa teheeh chik kiwach, xak'ul chik kiooj pantaq k'aayb'al, xa je' chik kikab' i saqumb'al qoplik ruq'aq'al, eh xa je' chik rukab' i ruch'aab' i kahoq inki a'n 5Eh re' reey ar Nínive, xuyuq'eej taqe i ru soldado xak'ul chik inkiq'oj kiib' ruum rutehkiil kiwach, eh re' taqe aj ixowaal ruuk' i qamaam chee' ch'ihch' ju' xkik'er i koq i ru puertahiil i tz'aq. 6Eh kitehiwanik i koq taqe i puerta wilkeeb' chi' ha'. Eh re' paat wilik wii' i reey ch'alojik wach ak'al. 7Eh re' i rehk'een i reey, eh taqe ixoq kikamanik ruuk' xichoparik kuum i aj ixowaal, xasuq chik kioq'ik, xa je' chik kioq'ik paloma, xankituy chik i koq i chi' kik'ux. 8Re' i tinamit Nínive je' rukab' noq i nelik chee ha' noq inhop chaloq i molb'al reh, Atoob' ta naq q'oraroq keh chi tipaa' taq ti sutinoq taq kiuchjoq, xama' jino'q wo' chik keh i naa rusutiniik. 9Eh naa wo' rukuxiik kelq'aam i plata, i oro. Re' taqe i aj Nínive xti yohb'aal wach kib'ehomal, xa k'axb'al chik wach. 10Xa re' la' naa kikahniik chi ma' xta chik wilik keh, xan tz'irik chik kiwach. Eh xanaa chik kib'arb'otik ruum kiyo'jiik, xanaa chik rukarkotiik i pankaa'. Eh xama' xta chik kikowiil, xasaq moq'ik chik naakiponiik. 11Eh ¿Chib'ih jariik i xkik'ul i aj Nínive? Re' i je' naq kikowiil i kaq b'ahlam, je' naq kikab' ixoq kaq b'ahlam, i kiye'aab' i kok' rak'uun b'ahlam ma' xta naq inkiyohleej wach, eh ma' awach ta naq inyohb'isanik keh. 12Re' taqe i aj Nínive q'e' naq kow inki a'n kiib', xa awach naq inkikansaj, je' rukab' i rub'an i kaq b'ahlam, ruuk' josq'iil i ruchop i rutiib', i ruyeew reh ixoq kaq b'ahlam, je' wo' keh i kok' rak'uun, i runujisaj chi chikop taqe i ruye'aab'. 13Re' i QaJaaw Dios nim rajaawriik je' wili xuq'or: Re' hin ma' nuk'ax ta wach i inki a'n i aj Nínive, naa nuk'atam i kikareta naa reliik rusib'eel. Eh naa nusacham kiwach i kow kiib'. Eh naa nusacham kiwach i kielq'anik taq chib'ih aweh. Naa rukahniik chi ma' xta chik taq awaj taqareel, inki.


text: 1Cuñí vatyi cunyicon ndo cuhva nyacuví. Tari mai nyiquén cuhva nyacuví ra Cristo. 2Yañi, sɨɨ xaan cuñí vatyi tyicuan ri nɨcohón iñi ndo chii. Ta quichahá ndo cha sañahí chi ndo. 3Soco cuñí tyi coto ndo vatyi ra Cristo cuví xiñi noo noo rayɨɨ, ta rayɨɨ cuví xiñi ñasɨhɨ ra, tari Nyoo cuví ra xiñi ra Cristo. 4Tatu noo rayɨɨ, nyasɨ́ xiñi ra ta chicán tahvi ra o cahán ra tuhun cha chahá Nyoo chi ra, tɨcahan nuu chahá ra chi ra cuví xiñi ra. 5Soco tatu noo ñaha sɨhɨ ña chasɨ́ ña xiñi ña cuhva cha chicán tahvi ña, o cuhva cha cahán ña tuhun cha chahá Nyoo chi ña, tari cha satya̱ ndɨɨ xiñi ña cuví cuan. Ta tɨcahan nuu chahá ña chi ra cuví xiñi ña. 6Tatu noo ñaha sɨhɨ ña chasɨ́ ña xiñi ña, vaha taxin ca nacahnya ña tandɨhɨ ixi xiñi ña. O tatu cahán nuu ña cha satyá ndɨɨ ixi xiñi ña, nacasɨ ña xiñi ña. 7Ña tahán chi casɨ rayɨɨ xiñi ra. Vatyi cuhva caá Nyoo caa ra, vatyi nyacá ñaha ra chi ñasɨhɨ ra, tari nyacá ñaha Nyoo chi ra. Soco noo ñaha sɨhɨ chahá ña cha cunyaca ñaha yɨɨ ña chi ña. 8Vatyi quɨvɨ savaha̱ Nyoo chi rayɨɨ, ña savaha̱ ra chi ra chihin yɨquɨ naha ñaha sɨhɨ. Soco chihin yɨquɨ naha rayɨɨ savaha̱ Nyoo chi ñaha sɨhɨ. 9Ta cha catyi rayɨɨ, ta chino̱ ñaha sɨhɨ. 10Yucuan chaha ñusɨhɨ cuñí chi cunyasɨ xiñi ñu. Vatyi ican cuan cuví noo seña vatyi nyacá ñaha yɨɨ ñu chi ñu. Ta cha cuenda cha vaha chi ángel cuví. 11Soco tyaa̱ maa Nyoo cuhva vatyi chiñuhú rayɨɨ chi ñusɨhɨ. Ta chiñuhú ñusɨhɨ chi rayɨɨ. 12Vatyi ndicha ñaha sɨhɨ chino̱ ña chihin yɨquɨ naha rayɨɨ, tari quɨvɨ cha sacacu̱ ra chi ña cuví cuan. Soco nya cua nya quɨvɨ cuan ta maa ña quichaha sacacu ña chi rayɨɨ. Ta nya cua nya vityin ñusɨhɨ ta rayɨɨ maa Nyoo chaha̱ cha coo nɨ nduvi tahan ñu. 13Nye̱he maa ndo. ¿Atu vaha quetuví cha ña nyasɨ́ xiñi ñusɨhɨ ta chicán tahvi ñu chichi vehe ñuhu? 14Vatyi cha chitó ndo vatyi tɨcahan nuu cuvi chi rayɨɨ tatu nañí xiñi ra. 15Soco ñusɨhɨ, vaha cha cunañí xiñi ñu vatyi Nyoo chahá ra ixi nañi chi ñu vatyi casɨ chi xiñi ñu. 16Soco tatu yóó cha cuñí cuví yuhu cha catyi tuhun ihya, cuñí chi coto ndo vatyi ni nyuhu ta ni vehe ñuhu Nyoo, ñahri inga costumbre iyó chi ndi. 17Yañi, nonga tuhun cuacatyi chi ndo. Vatyi ña sɨɨ cuñí chihin ndo, vatyi ndu ɨɨ́n ri ndo, soco ña chahá chi cha vaha chi ndo. Ta satɨvɨ́ chi chi ndo. 18Ta cuaha xaan ñáyɨvɨ nacatyí chii vatyi cuhva cha ndu ɨɨ́n ri ndo cha cuacoo culto, iyó ndo cha tavá sɨɨn ndo chi ndo. Ta suhva ri chinó iñi, ta suhva ña chinó tucu iñi. Soco vasɨ ndicha. 19Vasɨ cuñí chi coo tɨsɨhɨ nu nyicú ndo tacuhva coto yo nya ndo ndicha cha yɨhɨ́ cuenda Nyoo. 20Soco tatu tyicuan caa iyó tɨsɨhɨ nu nyicú ndo, ñima Santa Cena chachí ndo cuví cuan. 21Vatyi cuhva cha cuacachi ndo, chachí ri ndo cha nyisó ndo. Ta ña nyatú ndo nya ndu ɨɨ́n ri tahan ndo. Ta yɨhɨ́ ndo cuaha chachí ndo. Ta chiñí ndo chihin vinu. Ta yɨhɨ́ ndo ña ñihí ndɨhɨ ndo cha cachi ndo. 22¿Atu ñahri vehe ndo cachi ndo ta coho ndo? Vatyi cha nyacuví ndo tyehe caa, ña cuñi nyehé ndo vehe ñuhu Nyoo cuví cuan. Ta chahá ndo tɨcahán nuu chi ñu ñahri maa iyó chi. ¿Atu tahán chi catyí chi ndo vatyi vaha cuhva nyacuví ndo, cuñi maa ndo? Ña tahán chi tyi ñahri noo cha cachi caa nyacuví ndo. 23Vatyi yuhu suri maa Sutu Mañi yo sañaha tuhun ihya chii. Ta suri maa tuhun ihya sañahi chi ndo. Cha cuaa cha nɨ cumañi ca cuhva cuenda ra Judas chi Sutu Mañi yo chi ra xaan iñí chi ra, ra Jesús quehe̱n ra noo pan. 24Ta cha yaha̱ nacuhva̱ ra tyahvi nyoo chi Nyoo ta tahvi̱ sava ra. Ta catyí ra: “Ca̱chi ndo. Vatyi tari coño ñuhi cuví pan ihya. Ta cha catyi ndo ta cucúvi yuhu. Sa̱cuvi ndo tyehe caa vatyi nɨcohon iñi ndo chii”, catyí ra Jesús. 25Ta cha yaha̱ cha cacuxiñi ra ta quehe̱n ra Jesús copa ta catyi̱ ra: “Chihin copa vinu ihya natyihí tahan Nyoo tuhun chaa chihin ndo vityin. Vatyi vinu cha yɨhɨ́ chichi copa ihya, nɨñi cuvi. Tahan ri cuacoho ndo, co̱ho ndo cha cuenda cha nɨcohón iñi ndo chii”, catyi̱ ra Jesús cha cuaa cuan. 26Ta tahan ri cha ndu ɨɨ́n ri yo ta chachí yo pan ta chihí yo vinu sacotó yo chi ñáyɨvɨ vatyi cha catyi cuatyi yo chihi̱ Sutu Mañi yo. Ta tyicuan caa sacotó yo chi ñáyɨvɨ nyacua nya quɨvɨ quichi tucu ra. 27Tatu chachí yo pan ta chihí yo vinu noo cuhvá cha ña chitahán iñi Nyoo, chicoó cuatyi yo. Vatyi ña sahá yo ñáyɨvɨ coño ñuhu ta nɨñɨ ra Cristo. 28Yucuan chaha cuñí chi sahá yo cuenda tatu vaha cuahán yo chihin Nyoo cha nɨ ri ca cha cumañi cachi yo pan ta coho yo vinu. 29Vatyi tatu chachí yo ta chihí yo chihin cha ña sahá yo cuenda ñáá tuhun chihi ra Cristo, Nyoo cutachi tuñi ra chi yo. 30Yucuan chaha cuaha xaan nyoho cuhví ndo, ta ñahri vaha fuerza ndo. Ta yɨhɨ́ ndo cha chihi̱ ndo. 31Soco tatu sahá vaha yo cuenda chi yo, Sutu Mañi yo ma tachi tuñi ra chi yo. 32Soco tatu Sutu Mañi yo ta tachi tuñi ra chi yo tyicuan caa, vatyi tacuhva ma cunaa yo chihin ñáyɨvɨ iyó sɨquɨ ñuhu ñayɨvɨ̱ ihya. 33Ta tyicuan caa nyoho yañi, tatu cuandu ɨɨn ri ndo cha cuacoo Santa Cena, cua̱tu ndo chi noo noo tahan ndo ta ca̱chi ndo ta co̱ho ndo ɨɨn ri. 34Soco tatu nya noo nyoho chisocó ndo, cachi ndo nya vehe ndo tacuhva cha ma tachi tuñi Nyoo chi ndo. Ta inga tuhun cusandaa mai quɨvɨ cha quichi nyehi nu nyicu ndo.


text: 1Tiyakuna wasiykeqa manchay k'achitu, Tukuy Atiyniyoj Tata Dios. 2May jinatapuni wañurini Temploykej patiosnimpi kaymanta; tukuy sonqoywan, tukuy almaywan kawsayta qoj Diosman takini. 3Phichitankaspis, para p'isqospis altaresniyki qayllapi wasita tarinku, chaypi irpitasninkupaj thapachakunankupaj, Tukuy Atiyniyoj Tata Dios, Reyníy, Diosníy. 4Kusikuyniyojmin kanku wasiykipi kawsakojkunaqa. Paykunaqa jatunchallasunkupuni. 5Kusikuyniyojmin kanku Qampi kallpata tarejkunaqa, pikunachus orqoykikama chayayta munajkuna. 6Ch'aki valleta pasashaspa, yaku juturisniyojman tukuchenqanku, ñawpaj parastaj qochasman junt'aykun. 7Paykunaj kallpankoqa astawan astawan yapakonqa, Sionpitaj jatun Diospa ñawpaqempi rikhurenqanku. 8Tukuy Atiyniyoj Tata Dios, Jacobpa Diosnin, uyariy mañakususqayta. 9Jark'akuwajniyku Dios, allin ñawiwan qhaway Qampaj ajllakusqayki reyta. 10Uj p'unchayllapis patiosniykipi kayqa aswan sumaj, waranqa p'unchaykunata karupi kanamanta nisqaqa. Astawanqa munayman Diospa wasi punkunta qhawaspa tiyakuyta sajra cheqaspi tiyakunaymantaqa. 11Señor Tata Diosqa k'anchawanchej, waqaychawanchejtaj. Tata Diosqa k'acha yanapayninta qon, allin ñawiwantaj qhawan llimphu sonqo kawsakojkunata, tukuy ima allintataj paykunaman qollampuni. 12Tukuy Atiyniyoj Tata Dios, kusikuyniyojmin kanku Qampi atienekojkunaqa.